Eksport ayam 3.6 juta ekor sebulan dihentikan mulai 1 Jun

KEKURANGAN AYAM JADI KEGUSARAN… Suasana di sebuah gerai menjual ayam mentah di Pasar Dato Keramat ketika tinjauan semalam. Mutakhir ini bekalan ayam mentah berkurangan menjadi kegusaran di kalangan masyarakat Malaysia. Malahan sebahagian peniaga ayam terpaksa menutup awal gerai mereka kerana stok ayam telah habis dijual. • Foto BERNAMA

KUALA LUMPUR: Eksport ayam sebanyak 3.6 juta ekor sebulan dihentikan bermula 1 Jun ini sehingga harga dan pengeluaran ayam kembali stabil, kata Perdana Menteri Datuk Seri Ismail Sabri Yaakob.

Ketetapan itu diputuskan pada mesyuarat Kabinet semalam sebagai langkah jangka pendek kerajaan terhadap isu bekalan serta harga ayam.

Ismail Sabri berkata selain itu kerajaan turut memutuskan untuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensi.

Turut diputuskan adalah memansuhkan Permit Import (AP) ayam termasuk ayam bulat dan keratan ayam bertujuan meningkatkan peluang penglibatan pengimport untuk menyediakan lebih banyak sumber bekalan dan mempermudahkan proses tuntutan subsidi oleh pengeluar ayam.

Sebagai langkah jangka pendek mesyuarat Kabinet hari ini juga membuat ketetapan menambah dan mengiktiraf loji sembelihan di luar negara bagi meningkatkan pengeluaran bekalan ayam, kata Perdana Menteri dalam kenyataan semalam.

“Kerajaan sedar terdapat laporan bahawa wujud kartel yang mengawal harga dan pengeluaran ayam dalam kalangan syarikat besar. Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada Jun.

“Jika didapati wujud kesepakatan kartel itu, kerajaan akan mengambil tindakan undang-undang terhadap mereka,” katanya.

Perdana Menteri berkata kerajaan dalam masa sama akan mengurangkan peranan orang tengah yang memanipulasi bekalan dan harga serta akan memperkenalkan semula jihad memerangi orang tengah yang diperkenalkan pada 2014 dan Pertubuhan Peladang Kebangsaan (NAFAS) diberi peranan untuk mengetuai jihad itu.

Mengenai pandangan jemaah menteri berhubung penanaman jagung dan hampas isirung kelapa sawit (PKC) untuk menjadi alternatif kepada makanan ayam, Ismail Sabri berkata MAFI dan Kementerian Perdagangan Dalam Negeri dan Hal Ehwal Pengguna diminta membentangkan pelan dalam masa terdekat bagi penanaman jagung dan sebagainya.

Ismail Sabri berkata selain itu Syarikat Berkaitan Kerajaan (GLC), agensi kerajaan, Pertubuhan Peladang dan Koperasi turut digalak untuk terlibat dalam penternakan ayam dan kerajaan akan mengkaji bantuan kepada mereka yang terlibat.

Perdana Menteri berkata kerajaan kesal dan kecewa terhadap tindakan beberapa syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran.

Beliau berkata pada masa ini harga siling ayam standard ditetapkan pada harga RM8.90 seekor dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Feb lepas.

“Bagaimanapun pihak kerajaan mendapati (ada) beberapa syarikat besar yang tidak berminat untuk memohon subsidi dan mahu kerajaan membiarkan harga ayam ditentukan sendiri oleh pasaran. Setakat ini, hanya RM50 juta subsidi telah dibayar kepada penternak yang kebanyakannya adalah syarikat kecil,” katanya.

Ismail Sabri berkata bagi membolehkan tindakan perundangan diambil, Peguam Negara Tan Sri Idrus Harun turut dipanggil pada mesyuarat Kabinet hari ini dan menasihati Kabinet untuk mengguna pakai Akta Kawalan Bekalan 1961 (Akta 122) jika terdapat aktiviti menyorok, menyimpan atau unsur-unsur sabotaj terhadap bekalan ayam, selain lesen mereka juga boleh dibatalkan serta merta.

Selain itu Perdana Menteri berkata MAFI dan KPDNHEP diminta melakukan pemantauan dan pemeriksaan serta mengambil tindakan tegas terhadap pihak yang melanggar Akta Kawalan Bekalan 1961 dan (Peraturan-Peraturan Kawalan Bekalan 1974).

Akta Kawalan Bekalan 1961 (Akta 122) dan (Peraturan-Peraturan Kawalan Bekalan 1974) memperuntukkan denda sehingga RM1 juta atau penjara tidak lebih tiga tahun atau kedua-duanya sekali bagi individu dan denda sehingga RM2 juta bagi perbadanan atau syarikat.

“Saya ingin menegaskan bahawa kerajaan tidak akan berkompromi dengan mana-mana pihak yang cuba menjejaskan kehidupan rakyat.

“Sehubungan itu, saya memohon agar Keluarga Malaysia menyokong tindakan yang dilakukan oleh pihak kerajaan ini demi menjaga kepentingan rakyat yang terhimpit dengan peningkatan harga dan kos sara hidup serta kekurangan bekalan,” katanya.

– Bernama

See author's posts


Pesawat perisik AS masuk zon larangan

BEIJING: China mendakwa sebuah pesawat pengintip Amerika Syarikat (AS) memasuki zon larangan terbang yang digunakan oleh tentera China untuk latihan tembakan, sekali gus mewujudkan tindakan provokasi, kata media negara itu.

Penerbangan jet pengintai U-2 ke sebuah kawasan di utara China melanggar peraturan keselamatan antara kedua-dua negara, lapor agensi berita Xinhua, memetik jurucakap Kementerian Pertahanan China, Wu Qian pada Selasa.

“Tindakan AS berkenaan pastinya akan mengakibatkan salah faham malah mendatangkan kemalangan,” kata laporan itu, sambil menambah bahawa tindakan itu adalah provokasi yang jelas.

“China dengan tegas menentang tindakan provokatif sedemikian dan sudah menghantar pemakluman berkenaan kepada pihak AS,” katanya.

Kemarahan Beijing muncul ketika hubungan AS dan China merosot ke tahap terendah bersejarah, dengan konfrontasi yang memuncak pada masalah perdagangan, ketenteraan dan politik.

Dari segi ketenteraan, tentera laut AS kerap melakukan operasi di dekat Taiwan dan di Laut China Selatan, sekali gus seakan mencabar tuntutan wilayah itu oleh China. – AFP

See author's posts


Sarawak komited sasar karbon sifar bersih

KUCHING: Perbadanan Pembangunan Ekonomi Sarawak (SEDC) melalui anak syarikatnya SEDC Energy terlibat secara aktif dalam menghasilkan hidrogen hijau sebagai usaha ke arah ekonomi hijau melalui dua projek utama iaitu H2ornbill dan H2biscus.

Pengerusi SEDC Energy, Tan Sri Datuk Amar (Dr) Abdul Aziz Husain berkata, inisiatif ekonomi hidrogen ini adalah selaras dengan aspirasi Kerajaan Sarawak untuk mencapai pelepasan karbon sifar dan mengiktiraf kredit karbon sebagai komoditi dagangan apabila Sarawak menerokai teknologi hidrogen dan teknologi hijau yang lain.

“Pengeluaran hidrogen hijau berskala besar di Sarawak dengan nama kod Project H2ornbill telah dimulakan melalui anak syarikat kami, SEDC Energy dan dengan kerjasama syarikat Jepun, Sumitomo Corp dan ENEOS.

“Dan satu lagi inisiatif oleh SEDC Energy ialah kerjasama dengan tiga syarikat besar industri Korea iaitu Samsung Engineering, POSCO dan Lotte Chemical untuk kajian kebolehlaksanaan Projek H2biscus dengan objektif untuk membangunkan Kemudahan Derivatif Hidrogen Hijau di Petchem Industrial Park, Bintulu,” katanya.

Beliau berkata demikian pada Sidang Kemuncak dan Ekspo Minggu Tenaga Antarabangsa Ke-5 (IEW) 2023 di Pusat Konvensyen Borneo Kuching (BCCK), hari ini.

Tan Sri Abdul Aziz menambah, SEDC Energy juga terlibat dalam pembangunan infrastruktur untuk Pengisian Bahan Bakar EV dan Hydrogen based EV (FCEV).

“Pembinaan stesen minyak pelbagai bahan api PETROS pertama di Darul Hana telah siap dan mula beroperasi secara rasmi sejak 1 April 2022.

“SEDC Energy juga telah melancarkan stesen minyak bersepadu PETROS pada Mac lepas dengan model operasi berasaskan konsep milik dan kendalian peniaga atau ‘Dealer Owned, Dealer Operated’ (DODO) yang pertama di Daro dan ini adalah usaha pertama kami di kawasan bandar,” tambahnya.

Sementara itu, Naib Presiden Eksekutif Samsung Engeneering Park Cheon-Hong berkata, mereka mahu mempromosikan projek H2biscus dan inisiatif-inisiatif ini untuk menjadikan Sarawak sebagai hab hidrogen pertama di dunia.

“Kami komited untuk melaksanakan projek di negeri Sarawak dan mempromosikan projek tersebut bersama-sama dengan Sarawak sebagai hab hidrogen pertama secara global,” katanya.

Dalam pada itu, inisiatif lain dalam perancangan SEDC ke arah ekonomi hijau termasuklah Pengeluaran Hidrogen Turquoise yang melibatkan kerjasama SEDC Energy dengan rakan kongsi teknologi untuk mengkaji pengeluaran hidrogen daripada bio metana dan gas asli melalui ‘Thermo catalytic Decomposition’ (TCD).

Hadir sama Timbalan Menteri Ekonomi merangkap Ahli Parlimen Mukah Dato Hanifah Hajar Taib dan Timbalan Menteri Tenaga dan Kelestarian Alam Sekitar Dr Hazland Abang Hipni.

Oleh Azreen Keria

See author's posts


PKPB dilaksana berdasarkan pertimbangan situasi menang-menang

KUALA LUMPUR: Keputusan kerajaan melaksanakan Perintah Kawalan Pergerakan Bersyarat (PKPB) adalah bersandarkan dua pertimbangan (situasi menang-menang) yang menjadi aspek utama, kata Timbalan Menteri Kewangan I Datuk Abdul Rahim Bakri.

Dalam kenyataan malam semalam, beliau berkata aspek itu ialah bagi mencari perimbangan antara menjaga kepentingan rakyat dan melindungi kepentingan negara secara menyeluruh.

“Sesuatu keputusan penting begini juga dibuat berlandaskan konsensus badan tertinggi negara iaitu Kabinet Persekutuan, melalui konsensus keputusan bersama dan dicapai kebiasaannya berpandukan dan mengambil kira pandangan profesional, pelbagai agensi berwajib.

“Dalam kes menangani pandemik Covid -19 ini, lazimnya dipandu Kementerian Kesihatan selaku ‘regulator’ kesihatan negara dan keputusan juga mengambil kira ‘input’ agensi pertubuhan kesihatan antarabangsa seperti Pertubuhan Kesihatan Sedunia (WHO),” kata Ahli Parlimen Kudat itu.

Pada 1 Mei, Perdana Menteri Tan Sri Muhyiddin Yassin mengumumkan PKPB, dengan sebahagian besar aktiviti ekonomi dan sosial dibenarkan beroperasi mulai hari ini, tertakluk kepada syarat-syarat dan prosedur operasi standard (SOP) yang ditetapkan.- Bernama

See author's posts


Program i-DEEN bantu klien AADK

DATUK Seri Aminuddin Harun (kiri) menerima cenderahati daripada Sutekno selepas majlis penyampaian hadiah Program i-DEEN AADK Kebangsaan 2022 di Seremban, pada malam Selasa lalu.• Foto BERNAMA

SEREMBAN: Program i-DEEN membantu klien Agensi Antidadah Kebangsaan (AADK) dalam menyerlahkan bakat serta keyakinan diri untuk mereka memulakan kehidupan baharu yang lebih baik.

Ketua Pengarah AADK Sutekno Ahmad Belon berkata, program yang dianjurkan sejak tiga tahun lepas itu adalah antara usaha agensi tersebut menghakis stigma masyarakat terhadap klien mereka yang pulih dari Pusat Pemulihan Penagihan Narkotik (Puspen).

“I-DEEN adalah kaedah menterjemahkan pengetahuan dan kemahiran klien melalui pendekatan psikospiritual yang diberikan kepada semua klien di bawah Program Rawatan dan Pemulihan AADK.

“Klien diberi peluang menyerlahkan bakat yang dimiliki sekali gus meningkatkan kesedaran dan keyakinan bahawa perkara yang baik akan menghasilkan manfaat yang baik,” katanya kepada pemberita selepas Majlis Perasmian Penutup i-DEEN 2022 yang dirasmikan oleh Menteri Besar Negeri Sembilan Datuk Seri Aminuddin Harun di Pusat Dakwah Islamiah Paroi di sini semalam.

Seramai 264 klien yang sedang mengikuti program Rawatan dan Pemulihan Dalam Institusi (RPDI) dan program Rawatan dan Pemulihan Dalam Komuniti (RPDK) terlibat dalam program i-DEEN kali ini.

Sutekno berkata, program tersebut mampu membentuk modal insan yang memiliki jati diri dengan menjadikan agama Islam sebagai jalan kehidupan yang lebih baik.

Menurutnya, i-DEEN menerapkan elemen kerohanian serta hiburan berinformasi melalui empat acara yang dipertandingkan iaitu Tilawah al-Quran, Azan, Syarahan Tafsir dan Lagu Ketuhanan.

“Klien yang menyertai pertandingan ini diharapkan dapat menjadi agen perubahan dan membawa aura positif dalam mengharungi cabaran kepulihan dalam mengurus tekanan serta stigma negatif,” katanya.

Beliau berkata, kebanyakan klien AADK yang menyertai program itu berbakat besar terutamanya dalam pertandingan nyanyian menerusi ciptaan lagu sendiri.

Selain itu, Sutekno berkata tenaga pengajar bagi program tersebut melibatkan pegawai AADK sepenuhnya yang bertanggungjawab membimbing klien.

Katanya, setakat ini terdapat kira-kira 4,000 klien AADK ditempatkan di 28 Puspen dan 70,000 menjalani pemulihan dalam komuniti. – Bernama

See author's posts


‘Inspektor Khoo’ sekali lagi punca pesara guru rugi RM739,050

KUCHING: Seorang pesara guru berputih mata apabila simpanan hari tua berjumlah RM739,050 lesap selepas menjadi mangsa penipuan telefon yang menyamar sebagai ‘Inspektor Khoo’ anggota Polis Diraja Malaysia (PDRM).

Pesuruhjaya Polis Sarawak, Dato Mohd Azman Ahmad Sapri dalam kenyataan kepada media mengesahkan menerima satu laporan daripada mangsa seorang wanita berusia 63 tahun pada 6 Mei lalu.

“Mangsa melaporkan telah menerima panggilan telefon daripada suspek iaitu seorang lelaki yang menyamar sebagai anggota PDRM, menggelar dirinya  ‘Inspektor Khoo’. Suspek mendakwa mangsa terlibat dalam pengubahan wang haram.

“Suspek juga mendakwa Bank Negara mahu menyemak simpanan mangsa dan memintanya membuka akaun bank baharu serta memindahkan semua wang milik mangsa ke dalam akaun itu bagi tujuan siasatan.

“Mangsa dalam keadaan panik telah membuka dua akaun bank yang baharu pada 12 Mei lalu dan memindahkan sejumlah RM739,050 daripada simpanan bank miliknya dan suami ke dalam akaun bank baharu tersebut.

“Sebaik sahaja berbuat demikian, mangsa diminta untuk memberikan semua maklumat perbankan kepada ‘Insp Khoo’,” kata Mohd Azman di sini, hari ini.

Tambah beliau, mangsa hanya menyedari ditipu setelah menghubungi pihak bank dan dimaklumkan bahawa terdapat beberapa transaksi pemindahan wang keluar ke akaun bank lain milik individu tidak dikenali.

Kes disiasat di bawah Seksyen 420 Kanun Keseksaan dan jika sabit kesalahan, pesalah boleh dihukum penjara sehingga 10 tahun dan sebat atau denda.

Nama ‘Inspektor Khoo’ juga pernah digunakan oleh suspek penipuan telefon sebelum ini, kata Mohd Azman.

Menurut Mohd Azman lagi, hanya dalam tempoh seminggu, terdapat tiga kes penipuan menerusi operandi sama di sekitar Sarawak iaitu di Miri, Bintulu dan Kuching.

Seorang pesara berusia 66 tahun di Miri kehilangan RM1.2 juta daripada simpanan sepanjang hayatnya dan seorang pekerja sebuah syarikat teknologi maklumat (IT) berusia 55 tahun di Bintulu kehilangan RM1.18 juta wang simpanan bank dan simpanan KWSP.

Mohd Azman justeru mengingatkan orang ramai agar sentiasa berwaspada terhadap operandi penipuan dan tidak memberikan maklumat perbankan peribadi melalui telefon.

Oleh Connie Chieng

See author's posts


SHEDA anjur Jerayawara HPR2022 1 – 4 Disember ini

KUCHING: Persatuan Pemaju Perumahan dan Hartanah Sarawak (SHEDA) Cawangan Kuching akan menganjurkan Jerayawara Perumahan dan Hartanah Kuching 2022 (HPR2022) pada 1 hingga 4 Disember ini di AEON Mall Kuching.

Pengerusi Penganjur, Alan Wong berkata, jerayawara itu akan memberi peluang kepada pembeli bertemu terus dengan syarikat hartanah yang mempamerkan projek-projek mereka.

“SHEDA Cawangan Kuching komited menganjurkan HPR2022 untuk memberi manfaat ahli-ahli SHEDA dan juga orang ramai dalam mendapatkan maklumat terkini mengenai pasaran rumah.

“Malah para pembeli rumah berpotensi melihat harga promosi sepanjang tiga hari pameran.

“Selain ahli-ahli SHEDA, kami mengalu-alukan semua pemaju, ejen hartanah dan perdagangan berkaitan bangunan lain untuk menyertai HPR2022 nanti,”katanya.

Beliau berkata demikian ketika sidang media Jerayawara Perumahan dan Hartanah Kuching 2022 (HPR2022) SHEDA.

Dalam pada itu, kira-kira 30 reruai telah ditempah oleh pempamer yang terdiri daripada pemaju dan institusi kewangan dan perbankan.

Orang ramai yang berminat boleh menghubungi 019-8162191 atau melayari Facebook Sheda Kuching.

Turut hadir, Pengerusi SHEDA Kuching, Dato Sim Kiang Chiok.

See author's posts


Program Tautan Kasih Tanjong Datu kembali ‘berambeh’

LUNDU: Program Tautan Kasih Tanjong Datu yang terhenti akibat Perintah Kawalan Pergerakan (PKP) Covid-19 kembali ‘berambeh’ ke 12 lagi Ranting Parti Pesaka Bumiputera Bersatu (PBB) Tanjong Datu semalam.

Program yang bermula jam 9 pagi di Dewan Kampung Stunggang Melayu Lama yang menggabungkan empat Ranting iaitu Ranting Kampung Stunggang Melayu Lama, Stunggang Melayu Baru, Semunin Jaya dan Dagang.

Program diteruskan ke Dewan Kampung Gerunggang pada jam 2 petang yang menggabungkan tiga buah Ranting Kampung Gerunggang, Klaoh dan Stunggang Dayak.

Program berakhir di Dewan Serbaguna Mahligai Gading Lundu pada jam 11 malam yang menggabungkan lima buah Ranting iaitu Ranting Sileng Melayu, Sileng Dayak, Bengang, Sg Lundu dan Seketi.

Menariknya satu Ranting baharu ditubuhkan iaitu Ranting Kampung Kedaong sengan borang keahlian diserahkan kepada Setiausaha Cawangan PBB Tanjong Datu, KR Abdul Razak Abdul Wahab.

Ketua Pergerakan Pemuda PBB Tanjong Datu yang mewakili ADUN N3 Tanjong Datu, Azizul Annuar Pehin Sri Adenan dalam ucapannya menyeru agar ahli PBB menambah keahlian baharu bagi golongan Belia dan Beliawanis dan mendaftarkan mereka dengan Suruhanjaya Pilihan Raya (SPR) kerana masa depan negara terletak di tangan mereka.

Di samping itu, beliau juga menyeru agar semua menghargai pembangunan yang telah dilakukan sekarang.

Kata beliau, selama 22 bulan dengan keadaan politik yang terumbang-ambing telah banyak mengajar tentang perlunya keputusan cemerlang Pilihan Raya Negeri (PRN) agar pembangunan dapat diteruskan, selain menunjukkan sokongan tidak berbelah-bagi kepada Ketua Menteri Sarawak.

Hadir sama, Pegawai Tugas-Tugas Khas kepada Ketua Menteri Sarawak, Haji Helmi Hazemi. Naib Ketua Cawangan PBB Tanjong Datu, Pemanca Benjamin Gersit Jais. Setiausaha Cawangan, KR Abdul Razak Abdul Wahab. Ketua Pergerakan Wanita, KR Fatimah Abdullah dan semua AJK Ranting PBB Tanjong Datu.

Oleh Diyana Samsuddin

See author's posts


Bersatu harap tiada lagi polemik politik

IPOH: Parti Bersatu berharap tiada lagi mana-mana pihak akan mencetuskan polemik politik bagi memastikan pentadbiran kerajaan Perikatan Nasional (PN) berjalan lancar demi kesejahteraan negara dan rakyat.

Timbalan Presiden Bersatu Datuk Seri Ahmad Faizal Azumu berkata, parti itu menyambut baik gencatan politik yang diumumkan Presiden UMNO Datuk Seri Dr Ahmad Zahid Hamidi Rabu lepas seterusnya menyatakan untuk menyokong PN.

Menteri Besar Perak itu berkata, rakyat pada ketika ini amat mengharapkan bantuan dan sokongan daripada kerajaan dalam semua aspek lebih-lebih lagi ketika berdepan kesan penularan wabak Covid-19.

“Saya harap tiada lagi pemimpin yang mendakwa itu, ini dan mengambil masa Yang di-Pertuan Agong untuk menghadap, (dakwaan) menubuhkan kerajaan dan sebagainya.

“Selain itu, rakyat juga nak tahu bagaimana kerajaan nak memulihkan ekonomi, membuka peluang pekerjaan serta perniagaan dan sebagainya. Jadi ini fokus yang saya kira semua pemimpin patut sambut baik,” katanya dalam sidang media selepas menyampaikan Insentif Kemenangan Sukan Hoki dan Kriket Negeri Perak 2020 di sini semalam.

Rabu lepas, Ahmad Zahid menerusi satu kenyataan menjelaskan UMNO mengambil pendirian mendukung kerajaan PN dalam memberi tumpuan terhadap agenda membantu rakyat dan negara berdepan pandemik Covid-19 serta kegawatan ekonomi.

Ahmad Zahid berkata, langkah itu diambil bagi memastikan agenda menangani Covid-19 dan membantu rakyat yang dihimpit kesusahan akibat hambatan ekonomi dapat ditangani dan diutamakan. – Bernama

See author's posts


SARAWAK TANPA ‘GIBSON BILLY’

PENAMPILAN Sarawak dalam acara bola sepak di temasya Sukan Malaysia (SUKMA) XX Johor 2020 kelak mungkin sedikit tempang.

IA berikutan ketiadaan pakar lontaran jarak jauh ‘Gibson Anak Billy’ yang menarik diri.

Ketua Jurulatih, Ahmad Fairus Mohd. Yunus memberitahu, pihaknya akur dengan keputusan dibuat anak jati kelahiran Rumah Sidi Kampung Lunying, Sebuyau itu untuk tidak bersama rakan-rakan yang lain.

Meskipun, dalam keadaan pasukan musim ini amat memerlukan kudrat pemain tinggi lampai yang beraksi di posisi pertahanan.

“Dia (Gibson Anak Billy) menarik diri dan tidak akan menyertai Sukma XX Johor. Pihak kita menghormati keputusan beliau berbuat demikian,” ujar Ahmad Fairuz ketika mengulas mengenai perkara itu.

Seorang lagi pemain iaitu Mohd. Amahrol Haili (penyerang) juga turut mengambil keputusan yang sama.

“Apa pun, kita mempunyai pemain yang dapat mengambil alih tugas di dua posisi berbeza itu,” tambah beliau.

Sambil menyatakan seramai 28 orang pemain yang berada dalam kendaliannya ketika ini serta sudahpun memulakan tugas untuk latihan harian sebagai persiapan menghadapi kejohanan sukan dwitahunan negara yang dijadual berlangsung di Johor dari 6 hingga 14 Mac 2021.

Oleh Faizal Bujang

See author's posts


Tunaikan tanggungjawab sebagai pengundi

BINTULU: Kesinambungan projek pembangunan di sesuatu kawasan yang telah dirancang dengan teliti oleh kerajaan sebelum ini bergantung kepada siapa yang bakal dipilih pada Pilihan Raya Negeri Ke-12 (PRN-12) Sarawak.

Justeru itu Menteri di Jabatan Ketua Menteri (Integriti dan Ombudsman), Datuk Talib Zulpilip selaku penyandang Dewan Undangan Negeri (DUN) Jepak menyeru pengundi untuk turun menunaikan tanggungjawab dan memilih pihak yang mampu membawa pembangunan kepada rakyat.

“Banyak projek pembangunan dirancang serta dilaksanakan dan yang terbaharu adalah Jepak Jaya.

“Sebelum ini, projek-projek yang telah dilaksanakan adalah seperti bangunan sekolah, jalan, dewan dan sebagainya,” katanya.

Beliau berharap Kerajaan Sarawak di bawah Gabungan Parti Sarawak (GPS) dapat diperkukuh demi meneruskan projek-projek yang sedang atau akan dilaksanakan.

“Apa yang kita mahu adalah pembangunan berterusan. Kalau pilih orang lain, maka projek-projek di bawah Kerajaan GPS akan tergendala.

“Apabila kita salah pilih, kita sendiri yang akan terkena,” ujarnya ketika ditemui pihak media, Isnin lalu.

Datuk Talib menjadi wakil rakyat selama lima penggal apabila beliau berjaya mempertahan kerusi itu pada PRN lepas dengan menewaskan calon PKR, Abdul Jalil Bujang yang memperoleh 2,141 UNDI, calon Parti Islam Se-Malaysia (PAS), Kiprawi Aman (406), calon Parti Reformasi Negeri Sarawak (STAR), Mohamad Anuar Hamid (136) dan calon Bebas, Wong Hau Ming (190).

Pada PRN ke-12 kali ini, beliau akan berhadapan dengan calon PBS, Dr Raba’ah Tudin, calon Stevenson Joseph Sumbang dan calon Bebas, Tuan Kazan.

See author's posts


Tujuh juta belum ambil dos penggalak

BERA: Perdana Menteri Datuk Seri Ismail Sabri Yaakob berkata seramai tujuh juta rakyat Malaysia masih belum mengambil dos penggalak Covid-19 setakat ini dan menasihati mereka segera berbuat demikian.

Beliau berkata walaupun suntikan itu tidak diwajibkan, namun ia amat penting memandangkan kes positif Covid-19 kembali menunjukkan peningkatan selain turut membantu berdepan varian baharu wabak itu terutamanya Omicron BA.5 yang lebih mudah menjangkiti.

“Walaupun tiada paksaan (untuk mengambil dos penggalak), tetapi saya menasihatkan mereka yang belum menerima suntikan itu untuk mengambil booster bagi melindungi diri sendiri daripada jangkitan dan jika mempunyai simptom, segera berjumpa doktor untuk kepastian,” katanya.

Ismail Sabri yang juga Ahli Parlimen Bera berkata demikian kepada pemberita selepas menghadiri Majlis Korban Perdana Parlimen Bera 2022 di Masjid Darul Fikri di sini semalam.

Ditanya jika terdapat perancangan untuk kembali membuka Pusat Pemberian Vaksin (PPV) dalam skala besar mengambil kira jumlah mereka yang belum menerima dos penggalak, Ismail Sabri berkata perkara itu akan ditentukan Kementerian Kesihatan sama ada terdapat keperluan berbuat demikian.

Perdana Menteri juga memberi jaminan bahawa kerajaan tidak mempunyai rancangan untuk menutup semula sektor ekonomi atau sebagainya walaupun kes positif Covid-19 kini kembali meningkat.

“Kehidupan akan berjalan seperti biasa cuma kita perlu mengambil  langkah proaktif untuk melindungi diri dan keluarga termasuk mengambil suntikan dos penggalak,” katanya.

Ismail Sabri berkata rakyat juga dinasihatkan supaya mengambil langkah sewajarnya bagi mengelak dijangkiti Covid-19 walaupun pelbagai kelonggaran telah diberikan sejak negara memasuki Fasa Peralihan ke Endemik pada 1 April lepas.

“… ini termasuk walaupun tidak lagi wajib memakai pelitup muka di kawasan terbuka, namun kita boleh mengambil inisiatif sendiri untuk melindungi diri jika berada di kawasan yang ramai orang,” katanya.

Mengenai program hari ini, Ismail Sabri berkata menjadi tradisi tahunan di Parlimen Bera untuk mengadakan program korban perdana dengan tahun ini sebanyak 79 ekor lembu diagihkan kepada semua kawasan dan jabatan kerajaan sekitar daerah ini. – Bernama

See author's posts


CHERPAN: Remban

TUSUN KETIGA

TAKUT ati meda gamal seduai iya.

Kira-kira urung pukul 8.00 malam bala ke bela ngemata sereta mendingka manang belian tak tekenyit laban teguran meda kedua-dua manang nya ngenyit belanda ba tanju; siku ke setak ili lalu siku ke setak ulu. Alit ati meda seduai belanda ba tanju ke mayuh bejungkar. Orang mayuh begau. Tang bisi orang ngerara enda ngasuh mayuh utai sebut. Lama manang lesap. Nyau kelama seduai datai baru tang enda bereta. Manang Apai Stana dulu datai lalu merentum rebah semak pun tiang pancha. Nyau merentum munyi punggu ke labuh. Apai Stana pan lalu nadai bemunyi. Siku orang lalu mungkur iya enggau pua kumbu ke bisi dibai manang.

“Luput manang, luput!” ku orang bereta nyebut.

Enda lama udah nya dinga rerejat ga siku manang datai ari alai iya ke lesap. Baka ke enda kaki iya melunchat nengah jungkar tanju. Datai semak tiang pancha iya mega merentum rebah. Begau ga orang beguai-guai mungkur iya enggau pua kumbu.

Bisi sepuluh minit orang nadai engeketik. Kedua-dua manang apin bemunyi. Dinga begau orang di bilik. Indai Mulok tak nyerarat ngangau minta ambi. “Ambi aku Juntan. Ambi aku Engkamat”, ku iya. Taja pia iya lalu nadai nyaut ditanya orang. Juntan nya laki iya, apai Mulok nyau ngusak-mengusak. Engkamat siku menyadi tuai sida Mulok pan rebansak semak. Indai tuai nya apin nemu orang.

Manang nya udah siku-siku bedemuh. Orang lalu ngebakka pua kumbu. Manang udah angkat ari ke luput. Jari sepiak kiba digenggam rat. Manang siku pan baka nya. Buk seduai bela geregusu. Gamal seduai iya ikak. Taja pia, seduai nadai rajai nadai telih. Alit amat ati meda utai baka nya. Ukai anchi utai di tanju enggau ujung tanju sereta di jungkar.

“Bai aku ke bilik ngagai iya ke sakit,” ku manang siku. Iya ke siku nyin pan baka nya minta bai tama ke bilik ngagai indai Mulok.

Orang lalu ngiring manang ke sama bejalai gadai-gadai jari sepiak ngenggam utai. Sida bejalai nyeraraka bala mayuh lalu datai ngimbai indai Mulok.

“Sediaka mangkuk ngundan ai, bai kitu,” ku kedua-dua manang.

Orang beguai-guai mai dua igi mangkuk gawai udah setengah diisi ai. Manang pan muka genggam jari seduai lalu sama nepas utai ti digenggam nya ngagai atas ai. Orang ke semak dia bela ngenyengauka rekung deka meda nama utai ti digenggam seduai.  Ku sida ke meda bisi utai chelum melepung ba atas ai kira-kira mesai leka ensabi. Enggi manang Dagang, ke tuai agi ke seduai meruan lalu enggi Apai Stana bisi sekejap bepusin-pusin ba atas ai udah nya lesap.

“Kami dua sama mujur nangkap semengat. Tadi dibai kendua bebagi tang diatu nya udah nyadi sigi,” ku manang Dagang. Manang apai  Stana enda bemunyi. Iya nemu semengat ti ulih iya udah bechantum enggau semengat ti diulih manang Dagang. Manang Dagang ngulihka semengat nya ngena kedua-dua piak tapa jari iya. Iya lalu begadai-gadai ngampir indai Mulok ke diangkatka sida awakka iya duduk. Manang lalu nyilak-nyilakka buk ba bubun aji indai Mulok. Iya ngambi seleka beras lalu nechal-nechal beras sereta semengat nya ba bubun aji indai Mulok. Beras nya pan lesap. Manang lalu nempap tapa jari iya sambil iya nyebut “Fff..fff..aaa”. Nyau semetap munyi tempap jari nya engka sekali. Semetap munyi letup bedil keretas.

Mar deka dipechaya enggau enda dipechaya. Indai Mulok tedani lalu ligau-ligau; malik ke kiba, malik ke kanan. Malik ke atas perabung. Iya endang betul-betul baka orang ke baru dani tinduk.

“Nama main kita mayuh endar ditu?” ku iya nanya.

“Eh, kati ku enda mayuh. Orang begauka nuan remban. Nyau sehari semalam tu nuan enda dani,” ku apai Mulok nyaut ngerampas.

Indai Mulok musin-musinka pegu iya. Jari iya tak enggai meleka ari tubuh iya. Manang lalu angkat ari seduai ke duduk besila semak nya tadi.

“Uji nginsit mimit bala kita,” Semua orang lalu ngisit meri ruang besai agi ngelingi indai Mulok. Apai Mulok pan sama nginsit. Engkamat surut. Kami dua ini ngenan, mengkang semak dia.

Oleh Jantan Umbat

See author's posts


Bekalan air ke Sibu Laut, Sungai Aur

KUCHING: Penantian 60 tahun penduduk Kampung Sibu Laut dan Kampung Sungai Aur untuk menikmati bekalan air secara terus ke rumah bakal berakhir pada suku pertama tahun 2021.

Menteri Muda Hal Ehwal Islam dan Dewan Bandaraya Kuching Utara (DBKU), Datuk Dr Abdul Rahman Junaidi berkata, ia selepas Projek Bekalan Air Luar Bandar Sistem Retikulasi Zon 1 dikedua-dua kampung diluluskan Kementerian Pembangunan Luar Bandar.

“Dengan pelaksanaan projek ini masalah bekalan air yang sering dialami oleh penduduk di Kampung Sibu Laut dan Kampung Sungai Aur, Telaga Air selama ini akan diselesaikan,” katanya.

Menurutnya, projek tersebut bakal memberi manfaat kepada 200 penduduk di kedua-kedua kampung yang selama ini hanya bergantung kepada air hujan dan air bersih menerusi tangki.

“Projek bekalan air ini memang dinanti-nantikan penduduk kampung di kedua-dua kampung ini.

“Insha Allah ia akan menjadi kenyataan kepada penduduk Kampung Sibu Laut dan Sungai Aur yang tidak lama lagi akan menerima bekalan air terus dari loji bekalan air di Telaga Air dan terus ke rumah masing-masing menjelang suku pertama tahun depan ,” ujarnya.

Beliau berkata demikian semasa berucap pada majlis pelancaran Projek Bekalan Air Luar Bandar Sistem Retikulasi Zon 1 Kampung Sibu Laut dan Kampung Sungai Aur Kuching, di Esplanade Telaga Air, di sini, kelmarin.

Sehubungan itu, Dr Abdul Rahman yang juga Menteri Muda Utiliti (Bekalan Air) menjelaskan, pembangunan kemudahan asas di kedua-dua kampung hampir lengkap selepas bekalan elektrik disalurkan sejak tiga tahun lepas.

“Apabila kedua-dua kemudahan asas ini (elektrik dan air) dibangunkan di sesebuah penempatan, maka pelbagai aktiviti dapat terus dibangunkan,” ujarnya.

Projek yang bernilai lebih RM4 juta itu yang dibiayai Kementerian Pembangunan Luar Bandar (KPLB) dan Jabatan Bekalan Air Luar Bandar (JBALB) melibatkan kerja-kerja pembinaan saluran paip baharu, pembinaan saluran paip dasar laut yang merentasi Sungai Sibu Laut ke Kampung Sibu Laut dan Kampung Sungai Aur serta pembinaan Inline Booster Pump Station.

Hadir sama Timbalan Menteri Pembangunan Luar Bandar ll, Dato’ Henry Sum Agong; Pengarah Jabatan Bekalan Air Luar Bandar Sarawak (JBALB), Chang Kuet Shian; Pengarah Pejabat Kementerian Pembangunan Luar Bandar Negeri Sarawak, Mahathir Bujang; dan Jurutera Kanan mewakili Setiausaha Tetap Kementerian Utilti Sarawak, Kueh Li Li.

Oleh Cheryl Law

See author's posts


Jenayah buang bayi masih berleluasa

SEORANG remaja perempuan dihadapkan ke Mahkamah Majistret Kemaman atas tuduhan membunuh seorang bayi yang baharu dilahirkan pada minggu lepas. Remaja berusia 15 tahun itu didakwa dengan sengaja membunuh bayi itu di sebuah rumah di Seri Bandi di sini, antara pukul 7 hingga 9 pagi, 8 Februari lepas. Namun, tiada pengakuan direkodkan kerana kes bunuh berada di bawah bidang kuasa Mahkamah Tinggi. •Foto BERNAMA

BERITA seorang remaja berusia 15 tahun disyaki bertindak membunuh dengan menikam bayinya sendiri selepas melahirkan bayi berkenaan sudah tentunya bukan sahaja menggemparkan tetapi amat mendukacitakan.

Menurut laporan media pada Selasa lepas (8 Februari 2022), remaja dan bayi lelaki yang dilahirkan cukup sifat itu mempunyai kesan tikaman di bahagian dada kiri itu, ditemui di sebuah rumah di daerah Kemaman, Terengganu.

Ramai juga mungkin masih ingat kes tindakan seorang pelajar kolej yang mencampak bayi yang baharu dilahirkannya dari tingkat 13 rumahnya di apartmen di Bandar Baru Farlim, Air Itam, Georgetown pada 10 Julai 2020. Bayi itu meninggal dunia akibat kecede- raan parah di kepala dan susulan kejadian tersebut, remaja itu dan teman lelakinya ditahan reman bagi siasatan lanjut.

Apa yang berlaku ini menunjukkan trend buang bayi masih berleluasa walaupun pelbagai cara dilakukan untuk menangani jenayah itu dan si pelaku terutamanya dalam kalangan remaja, seperti tidak takut dengan perbuatan kejam mereka.

Bernama membuat tinjauan khas isu buang bayi dan dalam siri satu daripada dua bahagian ini, wartawan Bernama, Balkish Awang, mendapatkan penjelasan daripada Penolong Pengarah Bahagian Siasatan Jenayah Seksual, Wa- nita dan Kanak-kanak Bukit Aman (D11), Jabatan Siasatan Jenayah Bukit Aman, ACP Siti Kamsiah Hassan berhubung isu buang bayi yang masih tidak berkesudahan.

Berdasarkan statistik dari- pada PDRM, sekurang-kurangnya purata 10 kes buang bayi berlaku dalam tempoh sebulan sejak empat tahun lepas bermula 2018 hingga 2021.

Menurut Siti Kamsiah, pada tahun 2018, kes buang bayi di seluruh negara mencatatkan 128 kes diikuti 125 kes pada 2019, 104 kes pada 2020 dan 86 kes pada 2021. Jumlah keseluruhan kes buang bayi bagi tempoh empat tahun itu adalah sebanyak 443 kes.

“Jika kita lihat statistik ini, hanya sedikit sahaja penurunannya, tidaklah ketara. Pada saya, ia masih pada purata yang sama. Beza tahun 2018 dan 2019 hanya tiga kes sahaja. Pada tahun 2020 dan tahun 2021 pula, biarpun ada penurunan tetapi ia disebabkan faktor seperti Perintah Kawalan Pergerakan (PKP) yang bermula pada Mac 2020 dengan banyak sektor ditutup.

“Perjumpaan fizikal yang tidak ada pada masa itu (PKP) dengan sekatan pergerakan mendorong kepada sedikit penurunan kes buang bayi ini yang menyebabkan tidak ada yang mengandung luar nikah selain tempat kerja yang banyak ditutup turut mempengaruhi perbuatan itu. Tetapi pada saya angka perbuatan buang bayi dari 2018 hingga 2021 tetap tinggi dengan kira-kira purata 10 kes dalam sebulan,” katanya.

Ditanya sama ada kes jenayah berkenaan akan meningkat pada tahun 2022 berikutan pembukaan semula semua industri serta tiada lagi sekatan pergerakan, Siti Kamsiah berkata dengan kembalinya aktiviti sosial seperti biasa serta industri beroperasi seperti sediakala, tidak mustahil kes buang bayi akan berlaku semula.

Mengulas lanjut, beliau berkata, daripada 443 kes bayi yang di- buang, 149 orang ditemukan masih hidup manakala 294 bayi lagi sudah meninggal dunia.

“Dalam tempoh itu juga (2018 hingga 2021), sebanyak 141 kes melibatkan janin manakala 302 lagi adalah bayi baharu lahir. Manakala jantina bayi yang dibuang seramai 141 adalah bayi lelaki, 114 perempuan dan 188 lagi tidak diketahui,” katanya.

Panik mahu lupus bukti

Menurut Siti Kamsiah yang sudah 31 tahun berkhidmat dengan PDRM, dorongan utama kepada perbuatan tanpa belas ihsan itu, kebanyakan suspek sudah merancang mahu melupuskan bayi mereka selepas melahirkan.

“Berdasarkan rekod siasatan PDRM, kes buang bayi ini terjadi kerana faktor pertama kehamilan luar nikah bermakna mangsa atau suspek yang mengandung dan membuang bayi ini, kebanyakan mereka terjebak dengan seks di luar perkahwinan yang menyebabkan mengandung, tidak bersedia serta tanpa pengetahuan keluarga.

“Jadi untuk mengelak daripada keluarga tahu serta panik semasa sudah hampir bersalin, itu yang dia mahu lupuskan buktinya. Mereka mahu lupus bukti kerana takut diketahui orang ramai terutama ahli keluarga sehingga tergamak membuang bayi itu. Mengambil tindakan secara tanpa berfikir panjang pada masa itu ditambah dengan situasi panik, beranak dan sebagainya, “ katanya.

Beliau menambah, jika dilihat pada lokasi pembuangan bayi, kebiasaannya si pelaku akan mencari tempat yang betul-betul orang tidak nampak seperti tempat pembuangan sampah, kumbahan, tepi longkang serta tempat yang tiada rakaman visual kamera litar tertutup (CCTV) agar bukti dapat dilupuskan terus.

Selain daripada kawasan berkenaan, lokasi yang sering ditemukan bayi adalah di kawasan kediaman, pinggir kediaman, masjid supaya bayi itu boleh diselamatkan.

Menurut statistik PDRM, dari tahun 2018 hingga tahun 2021, tempat pembuangan bayi pa- ling tinggi direkodkan adalah di kawasan rumah iaitu sebanyak 178 kes diikuti tempat pembua- ngan sampah 31 kes, loji, longkang dan kumbahan (31), dalam tandas (30), masjid dan surau (29), tepi kedai, bangunan dan pejabat (26) serta tepi jalan (21).

Paling tinggi umur18 hingga 25 tahun

Menyentuh kategori umur suspek yang melakukan perbuatan jenayah kejam ini, Siti Kamsiah berkata, untuk tempoh 2018 hingga 2021, kes paling tinggi iaitu 149 kes melibatkan umur 18 hingga 25 tahun, manakala 73 kes lagi melibatkan kalangan umur 25 tahun ke atas dan 40 kes dalam kalangan bawah 18 tahun.

“Kita boleh tengok golongan 18 tahun ke atas ini adalah kalangan mereka yang baharu memulakan kehidupan bekerja, tinggal sendiri dan kebanyakan mereka ini jauh daripada ibu bapa serta bebas daripada kongkongan keluarga. Mereka ini yang dilihat lebih terdedah kepada perbuatan ini ditambah pula dengan lemahnya pegangan nilai diri, didikan agama yang mendorong kepada perbuatan tersebut,” katanya.

Berbanding kelompok bawah 18 tahun, Siti Kamsiah berkata ia adalah sedikit berkurangan ber- ikutan bayi dapat diselamatkan daripada terus dibuang daripada peringkat awal.

“Umur 14 hingga 16 tahun ini kita lihat tahap kematangan mereka amat terbatas. Mereka sendiri tidak memahami tentang perubahan tubuh badan mereka atau tidak menyedari yang mereka mengandung sehinggalah saat hendak bersalin dan dikesan oleh ibu bapa atau doktor semasa rawatan. Jadi di sini risiko untuk kes pembuangan bayi berlaku adalah kurang kerana sempat diketahui ibu bapa.

“Kelompok umur 14 hingga 16 tahun ini dia sedar mengandung bila perut sudah sakit atau ada masalah sepanjang mengandung. Bila pergi ke klinik atau hospital, baru tahu mengandung. Jadi keluarga sudah tahu sebelum peringkat buang bayi tersebut maka ia dapat diselamatkan,” katanya.

Beliau berkata, ia berbeza de- ngan kumpulan umur 18 hingga 25 tahun ini yang sudah matang serta tidak tinggal bersama keluarga.

“Kelompok umur sebegini, dia sudah merancang apa akan dilakukan sebaik bayi dilahirkan. Mereka ini apabila mengandung, dia sorokkan sampai satu peringkat dia sudah ada langkah lain iaitu nekad membuangnya,” katanya dan menambah punca kepada masalah pembuangan bayi adalah kurangnya pegangan nilai individu serta tahap kepatuhan seseorang itu terhadap perkara betul dan salah.

Beliau berkata, majoriti yang membuang bayi itu adalah si ibu kandung bayi itu sendiri dan keduanya adalah teman lelaki suspek berkenaan.-Bernama

See author's posts


Bayern perlu cepat sesuaikan diri

HANSI Flick bekata Bayern Munich yang mengejar tiga gelaran harus cepat menyesuaikan diri dengan cuaca panas di Portugal ketika mereka membuat persiapan terakhir untuk perlawanan suku akhir Liga Juara-Juara UEFA, Sabtu ini menentang Barcelona dengan Jerome Boateng dan Kingsley Coman kembali cergas.

Flick mengawasi latihan pada Selasa pada suhu lebih 30 darjah Celsius di kem latihan Bayern di Lagos di barat daya Portugal.

Kedua-dua pemain pertahanan tengah Boateng, yang mengalami kecederaan kaki dalam perlawanan pusingan kedua Ahad lalu menentang Chelsea, dan pemain sayap Coman, yang terlepas kemenangan 4-1 itu, berlatih pada hari Selasa dan berada dalam rangka untuk menghadapi Barca.

“Sangat penting agar kita dapat membiasakan diri dengan suhu,” kata Flick, walaupun suhu yang lebih sejuk diramalkan akan berlangsung pada hari Sabtu di Lisbon.

Bayern menggariskan status mereka sebagai salah sebuah pasukan pilihan untuk menjulang trofi Liga Juara-Juara pada 24 Ogos ketika Robert Lewandowski menjaringkan dua gol dan mencipta dua lagi dalam kemenangan ke atas Chelsea.

Ini mengesahkan kemenangan agregat 7-1, dengan juara Bundesliga dan pemegang Piala Jerman telah memenangi kesemua 12 permainan mereka sejak pertandingan dimulakan semula pada pertengahan Mei berikutan ‘lockdown’ Covid-19.

Mereka bertekad untuk mengulangi kejayaan treble 2013 mereka dalam musim pertama Flick bertanggungjawab.

“Kita tidak seharusnya bekata sekarang bahawa kami berada di Portugal, berhampiran laut dan kami bercuti,” kata penyerang Bayern, Thomas Mueller.

Pasukan dari Bavaria tiba di Portugal pada hari Isnin dengan perasaan yakin dengan Mueller menegaskan bahawa mereka fokus tetapi mesti tetap santai.

“Kita harus berlatih dengan cerdik – dan licik,” tambah Mueller.

“Campuran yang baik adalah penting, kita harus mencipta faktor yang sesuai.”

Ketika Bayern sibuk menyingkirkan Chelsea, Barcelona melangkah ke suku akhir dengan kemenangan 3-1 di atas Napoli setelah seri 1-1 dalam perlawanan pertama Februari lalu.

“Ini penuh ke depan. Kami benar-benar menantikan permainan ini,” kata Mueller.

Namun, dia menekankan bahawa Bayern tidak mampu “fokus” semata-mata pada Lionel Messi.

“Itulah masalah besar,” jelasnya. “Barca mempunyai banyak pemain kuat yang harus anda perhatikan.” – AFP

See author's posts


Mohd Juwaidi selangkah ke final Piala Dunia memanah di Antalya

KUALA LUMPUR: Pemanah berpengalaman negara Mohd Juwaidi Mazuki hanya selangkah untuk mencipta sensasi meraih pingat emas selepas mara ke separuh akhir acara compound individu lelaki pada Piala Dunia Memanah 2023 Peringkat 1 di Antalya, Turkiye, malam tadi.

Menurut laman web rasmi kejohanan, Mohd Juwaidi tidak berdepan masalah menewaskan wakil India qOjas Pravin Deotale di suku akhir selepas lawannya itu mencipta kejutan menyingkirkan pemanah ranking keenam dunia Mathias Fullerton dari Denmark di pusingan ketiga.

Atlet berusia 32 tahun yang menduduki ranking ke-161 dunia menang ke atas Deotale 150-148 dan bakal membuat perhitungan menentang pemanah ranking ke-11 dunia dari Slovakia Jozef Bosansky di pentas separuh akhir yang dijadual berlangsung esok.

Sekiranya Mohd Juwaidi berjaya ke final, menanti pemenang dua pingat emas Sukan SEA ke-31 di Hanoi, Vietnam tahun lepas itu adalah antara Mike Schloesser dari Belanda dan pemanah Amerika Syarikat Sawyer Sullivan yang akan berentap dalam satu lagi aksi separuh akhir.

Terdahulu, Mohd Juwaidi memperbaharui rekod kebangsaan miliknya dalam pusingan kelayakan Rabu lepas apabila mengumpul keseluruhan 714 mata selepas 72 panahan sekali gus memadam rekod lama 709 mata yang dicipta di Kejohanan Memanah Asia 2019.

Dalam pada itu, pemanah elit Fatin Nurfatehah Mat Salleh yang menjadi wakil tunggal negara dalam acara compound individu wanita terkandas di pusingan kedua selepas tewas tipis di tangan Avneet Kaur dari India 145-146.

Bagaimanapun, Fatin Nurfatehah berpeluang menebus kekecewaannya itu dalam acara compound berpasukan campuran bersama Mohd Juwaidi dengan mereka menanti lawan antara Estonia dan Poland di pusingan kedua esok, selepas diberi ‘bye’ di pusingan pertama.

Sementara itu, hasrat trio Syaqiera Mashayikh, Ku Nurin Afiqah Ku Ruzaini dan Nurul Azreena Mohamad Fazil untuk mara lebih jauh dalam saingan recurve berpasukan wanita tidak kesampaian apabila tumpas kepada gandingan Denmark 2-6 seawal pusingan pertama.

Syaqiera dan Ku Nurin Afiqah bagaimanapun akan turun beraksi dalam acara recurve individu, masing-masing akan berdepan pemanah Taiwan Peng Chia-Mao dan Chiu Yi-Ching di pusingan pertama yang dijadual berlangsung hari ini.

Syaqiera yang membuat penampilan sulung Sukan Olimpik di Tokyo, Jepun tiga tahun lepas turut bergandingan bersama Muhammad Danish Amsyar Norazlan dalam saingan recurve berpasukan campuran dan akan berdepan Riau Salsabilla-Diananda Choirunisa dari Indonesia di pusingan pertama hari ini.

Piala Dunia Memanah Peringkat 1 di Antalya berlangsung dari 18 hingga 23 April ini.

Selepas ini, saingan Peringkat 2 dijadual berlangsung di Shanghai, China dari 16 hingga 21 Mei diikuti Peringkat 3 di Medellin, Colombia 13 hingga 18 Jun dan Peringkat 4 di Paris, Perancis 15 hingga 20 Ogos sebelum pusingan akhir dijangka diadakan di Hermosillo, Mexico, September ini. – Bernama

See author's posts


Korea Selatan ke Piala Dunia

KOREA SELATAN menempah tempat tiket ke Piala Dunia di Qatar semalam selepas skuad kendalian Paulo Bento menewaskan Syria 2-0 di Dubai seterusnya mengesahkan kemaraan ke pusingan akhir buat kali ke-10 berturut-turut.

Gol babak kedua Kim Jin-su dan Kwon Chang-hoon memastikan Korea meneruskan kemenangan dalam kelayakan sejak Mexico pada 1986 apabila melengkapkan dua kedudukan teratas Kumpulan A kelayakan Asia.

Korea Selatan mengiringi Iran yang mengesahkan tempat ke pusingan akhir November ini selepas skuad kendalian Dragan Skocic layak ke Qatar Khamis lalu.

Hanya dua pasukan teratas daripada setiap dua kumpulan kelayakan Asia boleh mendapat tempat secara automatik manakala pasukan ketiga akan berdepan lawan Amerika Selatan dalam pertembungan playoff antara benua.

Iran menewaskan Emiriah Arab Bersatu (UAE) 1-0 menerusi gol Mehdi Taremi untuk kekal di persada Kumpulan A manakala skuad kendalian Bert van Marwijk ketiga dengan sembilan mata.

Skuad Van Marwijk tiga mata di depan Lubnan yang seri 1-1 berdepan Iraq di Sidon.

Sementara itu, Jepun semakin hampir ke pusingan akhir selepas menang 2-0 mengatasi pendahulu Kumpulan B, Arab Saudi di Stadium Saitama yang membawa skuad kendalian Hajime Moriyasu hanya satu mata untuk ke puncak.

Harapan Australia untuk layak secara automatik berdepan masalah apabila penalti lewat Abdullah Fawaz membantu Oman seri 2-2 berdepan skuad kendalian Graham Arnold di Muscat.

Australia kekal di tangga ketiga Kumpulan B tetapi empat mata di belakang Arab Saudi dan tiga di belakang Jepun.

Mereka masih ada pertemuan dengan dua pasukan teratas itu pada dua pusingan akhir kelayakan pada Mac depan.-AFP

See author's posts


Morikawa rangkul kejuaraan pertama

COLLIN Morikawa berjaya merangkul Kejuaraan PGA pada hari Ahad, merangkul kemenangan kejuaraan utama pertama beliau dengan 64 pukulan tanpa bogey di San Francisco.

Pemain berusia 23 tahun itu menang dalam penampilan kejohanan utama kedua sepanjang kariernya, meraih kemenangan dengan melakukan ‘eagle’ ajaib di lubang 16 untuk menang dengan dua pukulan.

Morikawa akhirnya menamatkan saingan 13di bawah par 267 di TPC Harding Park.

Pendahulu pusingan ketiga, Dustin Johnson harus berpusa hati dengan berkongsi tempat  kedua dengan Paul Casey dari England. Johnson melakukan 68 poukulan dan Casey menamatkan saingan dengan 66 pukulan untuk mencatat 11 di bawah par 269.

Day Jason, Matthew Wolff, Bryson DeChambeau, Tony Finau dan Scottie Scheffler semuanya terikat di kedudukan keempat, tiga pukulan di belakang Morikawa.

Morikawa melakukan empat birdie, termasuk dua di empat lubang pertamanya ketika dia bermula dengan baik. Tetapi eagle di lubang 16 yang memisahkannya dengan kelompok lain dalam carta pendahulu.

Brooks Koepka gagal dalam usaha merangkul gelaran ketiga bersejarah.

Juara bertahan PGA dua kali itu bermula dengan buruk dengan melakukan empat bogey di sembilan lubang pertama untuk menamatkan saingan dengan 74 pukulan di atas par.

Tiger Woods bangkit daripada pusingan ketiga yang mengecewakan untuk melakukan 67 pukulan dan menamatkan kejohanan satu di bawah par kejohanan.

Woods di atas green di peringkat awal kejohanan, tetapi berjaya menemui rentak beliau pada hari Ahad, hanya memerlukan 21 putt di pusingan keempat. – AFP

See author's posts


Mencari sinar bagi gelandangan

SIBU: Beliau bukan sembarangan pengemis di bandar Sibu. Penampilannya nampak kemas dengan rambut panjangnya yang diikat dan pandangannya akan menembusi hati sekiranya anda menghampirinya.

Tiada sesiapa yang pernah berbual dengannya.  Dia tidak mempunyai saudara mara walaupun pihak berkuasa cuba menjejaki saudara maranya bagi pihaknya.

Pengemis ini yang berusia 30-an ini tinggal di dalam semak di Jalan Kampung Nyabor, berhadapan dengan bangunan Sarawak House dan tidur bersebelahan dengan parit tidak kira panas atau hujan.

Pokok dan payung hitam akan menjadi teduhannya,  terutama ketika hujan. Bersebelahan dengannya adalah bekalan makanan dalam kotak dan sampah sarap yang kebanyakannya adalah botol minuman kosong.

Tidak ada sesiapa yang tahu asalnya dan dari mana dia datang sejak kemunculannya kira-kira setahun yang lalu dan dipercayai tidak siuman.

Saban hari pengemis ini akan duduk di tepi jalan sambil merenung jauh. Kadang kala dia hanya berbaring di tepi jalan sambil berteduh di bawah payung hitamnya atau mandi di parit yang berdekatan.

Kes pengemis ini mendapat perhatian sesetengah ahli perniagaan yang menghubungi Ahli Dewan Undangan Negeri (ADUN) Bukit Assek, Irene Chang untuk memberikan bantuan.

Chang meminta bantuan pihak polis dan Jabatan Kebajikan Masyarakat (JKM) untuk pergi bersama beliau dan melihat keadaan pengemis ini.

Apabila mereka cuba menemui pengemis ini, dia tidak menghiraukan mereka. Apabila ditanya di mana saudara maranya, pengemis ini langsung tidak menjawab.

Chang percaya pengemis ini faham perbualan mereka tetapi memilih untuk tidak menjawab.

Walaupun polis dan pegawai JKM cuba menyuruhnya meninggalkan tempat tersebut tetapi dia langsung tidak peduli dan cuma memandang mereka dengan pandangan kosong sahaja.

Menurut penduduk di sana, pegawai JKM biasanya akan datang memberi makanan tetapi tiada sebarang perbualan berlaku di antara mereka,  sekali gus gagal memperolehi sebarang maklumat.

Menurut Chang, mereka langsung tidak dapat berbuat apa-apa pada masa sekarang kerana Hospital Sibu tidak dapat menerima pengemis ini.

Pernah sekali dia dibawa ke hospital oleh polis dan tinggal di sana selama tiga hari sebelum keluar dan kembali ke tempat yang sama.

Chang telah membuat laporan rasmi ke JKM dan berharap pihak berkuasa dapat memberi pengemis ini tempat tinggal.

Chang juga meminta bantuan dari Kementerian Kebajikan, Kesejahteraan Komuniti, Wanita, Keluarga dan Pembangunan Kanak-Kanak (KWKPK) untuk memberi tempat tinggal kepada gelandangan berikutan masalah sosial ini  semakin banyak di Sibu.

Chang berkata, pihak polis cuma dapat membawa mereka ini ke hospital dan tiada sistem penilaian yang dibuat sama ada mereka siuman atau tidak.

Pihak hospital tidak dapat menerima mereka untuk jangka masa panjang. Biasanya mereka ini akan keluar dari hospital selepas beberapa hari dan kembali ke tepi jalan kerana tiada maklumat mengenai saudara-mara mereka.

Semasa tempoh Perintah Kawalan Pergerakan (PKP), Chang berkata, gelandangan ini dihantar ke tempat rehat milik kerajaan dan diberi bekalan makanan.

Selepas tiga bulan, mereka ini kembali semula ke tepi jalan.

Chang berkata, Menteri KWKPK, Datuk Fatimah Abdullah telah mengumumkan bahawa sebuah tempat untuk gelandangan akan dibina di Sibu pada akhir tahun ini.

Chang berharap projek ini akan berjaya dilaksanakan supaya gelandangan ini tidak perlu berkeliaran di tepi jalan dan dapat diberi penjagaan yang baik.

Oleh Connie Chieng

See author's posts


PETRONAS tempat kerja terbaik di Malaysia 2021

KUALA LUMPUR: Petroliam Nasional Bhd (PETRONAS) berada di kedudukan pertama dalam senarai Syarikat Utama LinkedIn di Malaysia 2021, yang menamakan 15 tempat kerja terbaik untuk membangunkan profesional dan mencapai kemajuan kerjaya.

Dalam kenyataan semalam, LinkedIn menjelaskan syarikat yang menguasai senarai Malaysia tahun ini termasuk Permodalan Nasional Bhd, Tenaga Nasional Bhd, AIA Bhd, Telekom Malaysia Bhd, Accenture Solutions Sdn Bhd, Maybank, OCBC Bank, PricewaterhouseCoopers dan Axiata Group Bhd.

Editor Berita Kanan Asia-Pasifik, Chris Anderson berkata LinkedIn mendapati syarikat-syarikat terbaik ini telah mengutamakan para pekerja mereka dengan melaksanakan pelbagai dasar berkaitan kesejahteraan dan kesihatan mental di samping membantu mereka menerusi program latihan dan pembangunan.

“Tahun lepas memberi cabaran luar biasa bagi ramai orang di seluruh dunia dan metodologi syarikat-syarikat utama kami membuktikan realiti ini.

“Ini mendorong kami mengetengahkan syarikat-syarikat yang melabur dalam pembangunan pekerja memandangkan kita mengharungi dunia kerjaya yang berubah selamanya ekoran pandemik,” katanya.

LinkedIn merupakan rangkaian profesional terbesar dunia yang menghubungkan 740 juta ahli dan pejabat di seluruh dunia.- Bernama

See author's posts


Fokus pulihkan Malaysia kembali

KUALA LUMPUR: Memandangkan negara masih dalam krisis kesihatan dan ekonomi, adalah penting untuk mengetepikan perbezaan dan memberi fokus ke arah tujuan bersama dalam melindungi kehidupan rakyat dan usaha pemulihan, kata Menteri Kewangan, Tengku Datuk Seri Zafrul Abdul Aziz.

“Kini, negara kita sedang menghadapi dugaan kesihatan dan ekonomi yang amat besar. Banyak negara termasuk Malaysia, yang telah berjaya mengekang penularan pandemik Covid-19 sebelum ini sedang menyaksikan kenaikan mendadak kes berikutan munculnya varian agresif seperti Delta dan Lambda yang lebih berbahaya kerana mudah tersebar berbanding virus asal.

“Maka, sementara ada antara kita yang ingin terus debat berjela mencari kesalahan pihak lain, hakikatnya kita makin kesempitan ruang dan waktu disebabkan penularan agresif varian baharu,” katanya dalam satu kenyataan semalam.

Melihat pada situasi genting ini, penting untuk Pelan Pemulihan Negara (PPN) berjalan secepat mungkin, merangkumi enam prinsip utama, termasuk membuka semula ekonomi; membuat keputusan berpandukan sains dan data; mengambil pendekatan ‘seluruh negara’ (whole-of-nation); mewujudkan pelan yang dinamik dan memiliki keanjalan untuk disesuaikan dengan perkembangan semasa.

“PPN adalah usaha yang tulus dan serius, melibatkan pelbagai pendapat dan pakar demi manfaat semua dari parti pembangkang, badan bukan kerajaan (NGO), komuniti perniagaan serta ahli ekonomi dan pakar kebajikan sosial untuk bersama-sama menuju ke satu arah.

“Intipati utama adalah kesejahteraan nyawa rakyat, sesuatu yang harus dilindungi dengan memastikan keupayaan sistem penjagaan kesihatan, terutamanya dari segi kapasiti untuk bertindak dan Program Imunisasi Covid-19 Kebangsaan (PICK) kita,” kata Tengku Zafrul.

Beliau seterus berpendapat amat penting untuk semua lapisan masyarakat bersatu padu dan fokus menangani dugaan dahsyat yang melanda.

“Kita umpama berada dalam sebuah pesawat udara dan tiba-tiba berlaku kebakaran dalam penerbangan. Pada saat kritikal yang mana semua anak kapal sepatutnya berikhtiar memadamkan api ini, sebaliknya mereka sibuk bergaduh untuk menukar juruterbang. Andainya kita adalah penumpang dalam pesawat berkenaan, bayangkan bagaimana perasaan kita melihat keadaan ini?

“Begitu juga situasinya di negara sekarang, keselamatan nyawa menjadi persoalan dan rakyat acap kali meruntun supaya kita semua bekerjasama dan sepakat membantu negara keluar dari pandemik ini dengan selamat.

“Jadi, kenapakah kita mensia-siakan peluang berharga untuk berkongsi pandangan, ilmu dan sumber secara berhemah melalui PPN? Sememangnya, PPN adalah harapan terbaik kita, satu penyelesaian yang merangkumi kepelbagaian suara, untuk membawa kita keluar dari krisis pandemik ini dengan teratur dan selamat.”

Menurut Tengku Zafrul, atas semangat kesepakatan ini, beliau telah mengundang ahli-ahli politik parti pembangkang untuk mengumpulkan pandangan dari seberapa banyak pihak yang boleh kerana “idea yang baik tetap idea yang baik, tanpa mengira dari mana puncanya”.

“Bahkan, inilah pendirian pihak Kementerian Kewangan semasa Belanjawan 2021 apabila kami menilai pelbagai cadangan sekalipun dari parti pembangkang dalam merangka belanjawan negara.

Kementerian, katanya akan terus mendapatkan pandangan seberapa ramai pihak dalam melaksanakan PPN.

“Mengetepikan perbezaan masing-masing bukan bermakna kita semestinya bersetuju dengan semua dasar yang dikemukakan oleh kerajaan. Malah, dalam kalangan ahli-ahli majlis juga, ada antara mereka yang paling keras dan lantang mengkritik kerajaan.

“Bagaimanapun, apabila nyawa dalam ancaman dan sistem kesihatan awam sedang tergugat , kita mesti tahu bila untuk hentikan percanggahan dan bekerjasama untuk membawa negara ini keluar dari cengkaman pandemik ini.

“’PPN akan ‘’memayungi’’ kita sehingga Disember 2021 dan sehingga Covid-19 dapat diuruskan sebagai satu penyakit yang endemik,” tambah beliau.

Selepas Disember 2021, pemulihan negara akan disokong oleh Belanjawan 2022 bagi menangani usaha melonjakkan ekonomi secara jangka pendek dan Rancangan Malaysia Ke-12 yang akan merangkumi strategi jangka sederhana untuk reformasi struktur ekonomi, kata Tengku Zafrul.

Kerjasama politik di tengah-tengah pandemik Covid-19 bukanlah sesuatu yang baharu.

Sebagai contoh di Kanada katanya, dasar berkaitan pemulihan ekonomi dan keselamatan kesihatan telah dibangunkan dengan persetujuan semua pihak.

New Zealand yang menjadi teladan dalam usaha memerangi Covid-19 telah menubuhkan sebuah jawatankuasa pelbagai pihak untuk menguruskan tindak balas pandemik negara itu.

Baru-baru ini pula di Korea Selatan, kerajaan dan pembangkang bergandingan mencapai persetujuan mengenai peruntukan belanjawan tambahan.

“Rakyat berhak menerima sesuatu yang lebih baik dari apa yang berlaku hari ini. Mengapa kita tidak boleh menunjukkan keazaman untuk bekerjasama bagi tujuan menyelamatkan nyawa rakyat?

“Sebenarnya, kita telah pun menyaksikan kerjasama semasa proses meluluskan Rang Undang-Undang Langkah-Langkah Sementara Bagi Mengurangkan Kesan Penyakit Koronavirus 2019 (COVID-19) 2020 di Parlimen pada Ogos tahun lalu, yang saya pasti amat dihargai oleh rakyat kerana ia membolehkan bantuan disalurkan kepada mereka,” katanya.

Tengku Zafrul berkata beliau amat yakin Malaysia mampu mengulanginya melalui PPN.

“Saya percaya semua pihak juga mempunyai keinginan yang kuat untuk melihat negara kita bebas dari cengkaman pandemik global ini. Marilah kita rebut peluang untuk bekerjasama bagi memastikan agar Malaysia kembali ke landasan pertumbuhannya.

“Saya mendoakan agar kewarasan mengatasi kegilaan berpolitik, dan supaya kita semua aman daripada pertelingkahan yang tanpa batasan. Jangan biarkan perbezaan kita meruntuhkan semangat Malaysia untuk menyuburkan kembali negara yang kita sayangi.

“Ayuh ketepikan perbezaan di antara kita. Kita mampu berganding bahu memenangi perang melawan Covid-19, dan biarlah kejayaan itu kelak diraikan sebagai sesuatu yang kita semua telah Menang Bersama,” tegas beliau.- Bernama

See author's posts


Penggunaan istilah ‘wilayah’ untuk Sarawak, Sabah belum dimuktamadkan

KUCHING: Pindaan perlembagaan bagi penggunaan istilah wilayah untuk Sabah dan Sarawak belum lagi dimuktamadkan.

Perdana Menteri, Datuk  Seri Anwar Ibrahim berkata, pewartaan bagi istilah itu perlu dirujuk kepada Majlis Raja-Raja Melayu sebelum dikemukakan kepada Jemaah Menteri dan Kabinet memandangkan perkara ini melibatkan masalah perlembagaan, perbatasan dan Parlimen.

“Setakat ini saya hanya mengadakan perbincangan awal bersama Yang di-Pertuan Agong, dan masih belum merujuk kepada Majlis Raja-Raja Melayu,” katanya.

Beliau berkata demikian pada sidang media selepas mempengerusikan meayuarat Pelaksanaan Tindakan MA63 di Kompleks Dewan Undangan Negeri (DUN) Petra Jaya di sini, hari ini.

Katanya, dari segi pelaksanaan Perjanjian Malaysia 1963 (MA63) yang termeterai, status Sabah dan Sarawak sebagai wilayah adalah jelas sebagai satu entiti yang berasingan.

“Dari segi pelaksanaan itu, sudah jelas bahawa ia adalah tiga entiti. Sama ada disebut negeri atau wilayah, ia tidak mengubah sikap kerajaan dan pendirian kita bahawa entitinya adalah Sabah, Sarawak dan Persekutuan Tanah Melayu.

“Tetapi pindaan mana-mana istilah ini harus dirujuk kepada Raja-Raja Melayu kerana ini masalah perlembagaan, perbatasan dan kemudiannya Parlimen,” katanya.

Oleh NUR AIN OTSMAN

See author's posts


Mayat lelaki tempatan dijumpai di tanah perkuburan Jalan Kelupu

BINTANGOR: Mayat lelaki ditemui di Tanah Perkuburan Cina, Jalan Kelupu, pagi tadi.

Ketua Polis Daerah (KPD) Meradong, DSP Sekam Anoi berkata, pihaknya menerima maklumat awal berkaitan penemuan mayat tersebut sekitar 10.00 pagi.

“Hasil siasatan pihak polis di tempat kejadian mendapati mayat tersebut adalah seorang lelaki berbangsa Cina berasal dari Sibu berdasarkan penemuan kad kesihatan dan kad pengenalan diri yang dijumpai  di dalam beg sandang yang dipakai oleh si mati.

“Siasatan awal yang dibuat juga dipercayai si mati baru meninggal dunia dalam tempoh 3 ke 4 jam ketika ditemui,” katanya.

Beliau berkata demikian dalam satu kenyataan, sebentar tadi.

Katanya, mayat telah dibawa ke Hospital Sarikei untuk dibedah siasat bagi mengenal pasti punca kematian.

“Ahli keluarga si mati juga telah dihubungi untuk tujuan pengesahan.

“Pihak polis  menasihatkan orang ramai agar tidak membuat sebarang spekulasi berkaitan dengan penemuan mayat ini memandangkan kes masih dalam siasatan.

“Buat masa ini, kes diklasifikasi sebagai mati mengejut,” ujarnya.

Oleh EARL ANEK

See author's posts


31,140 belia bawah 35 tahun bankrap sejak 2014 –  Ramkarpal

KUALA LUMPUR: Seramai 31,140 belia berusia 35 tahun ke bawah telah didaftarkan sebagai bankrap sejak 2014 hingga Mei 2023 berdasarkan rekod Jabatan Insolvensi Malaysia (MDI), kata Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh.

Beliau berkata prihatin terhadap situasi tersebut, kerajaan telah melaksanakan beberapa inisiatif termasuk memberi pelepasan kebankrapan kepada mereka yang diisytiharkan muflis dengan jumlah hutang berskala kecil di bawah RM50,000 yang memenuhi syarat bermula 1 Mac tahun ini.

“MDI juga telah meminda seksyen 5(1)(a) Akta Insolvensi 1967 (Akta 360) melalui Akta Insolvensi (Pindaan) 2020 (Akta A1624) yang diwartakan pada 22 Oktober 2020 dan berkuat kuasa sejak 1 September  2021.

“Pindaan bertujuan menetapkan nilai had minimum keberhutangan kepada RM100,000 yang secara tidak langsung membantu menurunkan peratusan bankrap didaftarkan dengan MDI termasuklah golongan belia,” katanya pada sesi soal jawab di Dewan Negara, hari ini.

Beliau berkata demikian ketika menjawab soalan Senator Mohd Hasbie Muda yang ingin tahu jumlah belia yang muflis serta usaha kerajaan bagi membendung isu tersebut.

Selain itu, Ramkarpal berkata, kerajaan turut memperkenalkan peruntukan berkenaan pelepasan automatik pada 2017 di bawah Akta 360.

Peruntukan pelepasan automatik tersebut katanya membolehkan golongan bankrap dilepaskan daripada kebankrapan dalam tempoh yang singkat iaitu tiga tahun daripada tarikh pemfailan Penyataan Hal Ehwal (PHE) dengan MDI.

“Kerajaan juga telah melakukan penambahbaikan kepada peruntukan pelepasan automatik melalui Rang Undang-undang Insolvensi (Pindaan) 2023 yang diluluskan di Dewan Rakyat pada 24 Mei lalu dan Dewan Negara pada 19 Jun ini,” katanya.

Selain itu, kerajaan melalui Bank Negara Malaysia telah memperkenalkan Prinsip Layanan Adil kepada Pengguna Kewangan dan Amalan Pembiayaan yang Bertanggungjawab bagi membantu orang ramai yang mengalami masalah keberhutangan serius.

“Institusi kewangan perlu memastikan peminjam yang menghadapi kesulitan membayar balik pinjaman dilayan dengan adil dan diberi pertimbangan sewajarnya,” katanya. – Bernama

See author's posts


Jangan terpedaya dengan berita tidak sahih

LAWAS: Rakyat tidak perlu terpedaya dengan mainan politik Datuk Seri Anwar Ibrahim yang mendakwa mendapat sokongan majoriti Ahli Parlimen Malaysia.

Menurut Setiausaha Pergerakan Pemuda Parti PBB Cawangan Ba’kelalan, Steve Lius menyatakan demikian ketika dihubungi media.

Beliau yang juga Setiausaha Sulit kepada Timbalan Menteri Pembangunan Luar Bandar Malaysia II Dato Henry Sum Agong menjelaskan bahawa pihak Pakatan Harapan sememangnya meneruskan usaha untuk menumbangkan Perajaan Persekutuan pimpinan Perikatan Nasional(PN) dibawah Perdana Menteri Tan Sri Muhyiddin Yassin.

Namun demikian Steve menjelaskan, GPS telahpun sebulat suara menolak sebarang pakatan dengan PH seperti yang dijelaskan oleh Setiausaha Agung GPS dan Parti PBB Datuk Alexander Nanta Linggi.

Selain itu, ketiadaan Seri Paduka Baginda Yang DiPertuan Agong yang kini berehat atas faktor kesihatan juga tidak memungkinkan Anwar untuk mengadap bagi menubuh kerajaan baru.

Tindakan ini adalah sesuatu yang tidak wajar dan dilihat sebagai permainan tidak matang dalam politik.

Oleh itu, rakyat di Lawas perlu tenang dan adalah penting untuk mereka mendapatkan berita sahih daripada media tempatan dan nasional.

“Harap kita tidak mudah terpedaya dengan berita yang diviral dalam facebook, instagram atau tweeter tanpa mendapat maklumat sahih,” ujarnya.

Steve yakin bahawa kerajaan PN masih kukuh dibawah pimpinan Muhyiddin khususnya daripada GPS.

Beliau kemudiaanya enggan menyentuh lanjut pendirian rakan daripada parti UMNO yang dikatakan menyokong Anwar Ibrahim.

“Kita jaga Sarawak dan masalah di semenanjung itu kita pantau sebelum sebarang keputusan dibuat oleh kepimpinan Sarawak.

Ini kerana sebarang keputusan pastinya menjurus kepada keutamaan kepada Sarawak dan rakyatnya,” tambahnya.

See author's posts


Pilkada tetap berjalan walaupun pandemik meningkat

JAKARTA: Pilihan Raya Kepala Daerah 2020 (Pilkada) akan berlangsung seperti yang dijadualkan pada 9 Disember bagi memastikan hak perlembagaan rakyat untuk memilih dan dipilih adalah dilindungi, menurut jurucakap Presiden, Fadjroel Rachman.

Beliau berkata, Presiden Joko Widodo (Jokowi) menegaskan bahawa Pilkada tidak boleh ditangguh sehingga wabak berakhir kerana tidak ada negara yang tahu bilakah ia akan tamat.

“Jokowi memerintahkan pemilihan serentak diadakan di bawah protokol kesihatan yang ketat dan penguatkuasaan undang-undang untuk mencegah kelompok jangkitan baru,” katanya.

Negara seperti Singapura, Jerman, Perancis dan Korea Selatan sudah mengadakan pilihan raya umum walaupun wabak itu sedang berlaku tetapi melaksanakannya dengan protokol yang ketat.

“Kerajaan menyeru semua pihak untuk bekerjasama bagi mencegah potensi kluster baharu Covid-19 di setiap peringkat Pilkada,” katanya.

Jawatankuasa Pilihan Raya Umum ditugaskan untuk memastikan pematuhan ketat terhadap protokol kesihatan semasa pemilihan yang akan berlangsung serentak itu, manakala kementerian dan institusi yang berkaitan diarahkan supaya mengambil tindakan yang sewajarnya untuk memastikan pilihan raya yang selamat.

Begitupun, ada usaha berterusan untuk menghalang Pilkada itu berikutan krisis kesihatan yang semakin meningkat daripada Persatuan Pemilihan dan Demokrasi (Perludem), Suruhanjaya Nasional Hak Asasi Manusia (Komnas HAM) dan Nahdlatul Ulama, organisasi Muslim terbesar di Indonesia.

Pemilihan ketua daerah serentak akan diadakan di 270 wilayah, termasuk di sembilan provinsi, 37 kota dan 224 daerah. Terdapat lebih daripada 100 juta pengundi berdaftar. Tempoh kempen selama 71 hari akan bermula dari 26 September hingga 5 Disember ini.

See author's posts


Bukti langkah berani kerajaan

KUALA LUMPUR: Perikatan Nasional (PN) yang genap setahun menerajui kerajaan pada 1 Mac ini, terbukti telah mengambil langkah berani membantu rakyat mendapatkan sumber kewangan bagi meneruskan kelangsungan hidup dalam persekitaran serba mencabar.

Mereka yang terjejas, termasuk kehilangan kerja dan punca pendapatan susulan impak penularan pandemik Covid-19, juga mampu menarik nafas lega apabila kemudahan dalam bentuk program i-Sinar dan i-Lestari Kumpulan Wang Simpanan Pekerja (KWSP) diperkenalkan bagi meringankan beban yang digalas.

Bagi mereka, tindakan sedemikian telah membuktikan sejauh mana kesungguhan kerajaan membantu golongan yang memerlukan selain turut menjadi antara pencapaian tersendiri PN.

Kemudahan pengeluaran i-Lestari yang diperkenalkan pada 3 Mac, 2020 — beberapa hari selepas pembentukan kerajaan PN, membabitkan inisiatif pengeluaran sebanyak RM500 yang dimulakan pada 1 April, 2020 selama 12 bulan yang keseluruhannya berjumlah RM30 bilion.

i-Sinar pula merupakan lanjutan daripada kemudahan pengeluaran i-Lestari dengan kelulusan syaratnya turut dipermudah baru-baru ini dengan mengambil kira sentimen rakyat.

Laporan menyatakan dianggarkan kira-kira RM18.5 bilion telah dikeluarkan di bawah kemudahan i-Sinar sejak permohonannya dibuka pada Disember 2020 yang memberi manfaat kepada 3.3 juta ahlinya.

Apa yang pasti, bagi kebanyakan penerima kemudahan itu, wang tersebut turut menyuntik harapan serta peluang untuk mereka kembali bangkit menjana pendapatan, termasuk memulakan perniagaan selepas mengalami kesukaran akibat kesan Covid-19.

“Keuntungan perniagaan yang diraih mungkin kecil, namun apa lebih penting adalah dapat memastikan masih mampu menyediakan makanan untuk dikongsi bersama keluarga,” demikian luahan Azuar Fahmi Mohd Ali, 30, kepada Bernama, baru-baru ini.

Bekas wartawan Utusan Malaysia itu mengakui kesukaran mendapat kerja ketika pandemik itu bermula yang memaksa beliau meninjau alternatif lain, termasuk menjual gajet demi menyara keluarga.

“Sebelum pandemik ini, saya sepatutnya menjalani beberapa temu duga kerja namun peluang itu hilang apabila Perintah Kawalan Pergerakan (PKP) dilaksanakan.

“Oleh itu, saya menjalankan perniagaan kecil-kecilan menjual gajet dan Alhamdulillah ia dapat memberi sedikit pendapatan sementara mendapat kerja tetap,” katanya.

Pada masa sama, Azuar Fahmi juga perlu melunaskan hutang bagi membolehkan bebanan kewangannya dapat dikurangkan sekiranya pandemik itu terus berlanjutan.

“Oleh itu, bagi saya, kerajaan PN telah mengambil tindakan pantas dan wajar dengan melaksanakan inisiatif i-Sinar dan i-Lestari kerana kita sendiri tidak pasti sejauh mana pandemik ini akan terus berlaku.

“Kes harian Covid-19 juga masih tinggi. Selain membuat pengeluaran (caruman), saya juga perlu mengekalkan simpanan KWSP (demi masa depan),” katanya yang kini berkhidmat sebagai wartawan di sebuah portal kewangan. – Bernama

See author's posts


Rakyat perlu bersabar, jangan panik – Naroden

KUCHING: Semua lapisan masyarakat, samada di bandar mahupun di kawasan luar bandar
harus bersabar dan jangan panik terutamanya berkaitan dengan bekalan makanan
sepanjang Perintah Kawalan Pergerakan (PKP) Wabak Covid-19.

Datuk Naroden Marais, salah seorang Ahli Jawatankuasa Rantaian Makanan
Semasa Covid-19 berkata, maklumbalas dari Kementerian Perdagangan Dalam Negeri
Dan Hal Ehwal Pengguna (KPDNHEP) yang bertanggungjawab keatas Pembekalan
makanan di Sarawak menyatakan bekalan barangan makanan kita masih dalam
terkawal dan mencukupi bagi setiap bahagian, daerah malah di kawasan kampung
dan pedalaman.

“Pertama, kita semua harus faham yang Sarawak mempunyai dua sistem
pembekalan dan penjualan dimana dibawah KPDNHEP ada 800 buah “Points Of
Sales” (POS) dikawasan luarbandar dan pedalaman.”

Jelas Naroden lagi, POS ini adalah terdiri daripada kedai-kedai runcit yang
menjual barangan asas yang terkawal berdaftar dibawah KPDNHEP dan penghantaran
barangan ini dikawal oleh agensi tersebut dari masa ke semasa mengikut
permintaan dan bekalan atau mengikut permintaan dalam kawasan tersebut.

“POS membeli barangan mereka daripada pemborong yang ada di pekan yang
berdekatan dan sebagai contoh, bagi Kampung Nanga Merit dalam bahagian Kapit
terdapat tiga buah POS dan semua barangan mereka telah dihantar bagi tujuan
“di isi semula” oleh pengedar mereka atas arahan agensi tersebut
supaya masyarakat di kawasan boleh membeli keperluan mereka.”

Tambahnya lagi, selain daripada 800 POS, kita ada juga kedai  runcit
yang bukan dibawah seliaan KPDNHEP dimana barangan mereka dibeli secara
langsung daripada pengedar masing-masing.

“Untuk barangan bantuan “Sarawakku Sayang” semasa Covid19, Kerajaan
Gabungan Parti Sarawak (GPS) dibawah kepimpinan Ketua Menteri Datuk Patinggi
Abang Johari Tun Openg telah memperuntukkan RM200,000 bagi setiap 82 kawasan
DUN melalui Akaun Jawatankuasa Bencana Bahagian (JBB) untuk membeli barangan
makanan keperluan asas bagi semua kawasan DUN seluruh Sarawak.”

Ujarnya lagi, tapi perlu diingatkan, bahawa Pembelian dan Pembekalan oleh
JBB dan Daerah dengan kerjasama Pusat Khidmat DUN tidaklah semudah yang
kebanyakan kita fikirkan dimana kita harus mematuhi Prosedur Operasi Standard
(SOP) kerajaan walaupun ada Peraturan Kelonggaran dari Setiausaha Kewangan
Kerajaan Negeri kepada semua JK Bencana Bahagian dan Daerah untuk membeli terus
melalui Perolehan Darurat kerana wabak Covid-19 semasa PKP ini.

“Perlu juga kita ingatkan segala pembelian nanti harus mengikut SOP yang
telah ditetapkan, supaya kita tidak bercanggah dengan SOP pihak Suruhanjaya
Pencegah Rasuah Malaysia (SPRM) dan sebagainya.”

Naroden juga memohon keperihatinan para pemborong supaya tidak terlalu
“tegas” waktu ini sebagai contoh tidak menerima pembayaran melalui
Cheq dan mahu tunai sahaja kerana setiap pembayaran adalah terjamin cuma ia
hanya memerlukan sedikit masa untuk diproses pembayarannya.

“Jaga kesihatan diri, akur dengan arahan PKP dan bersama-samalah kita
berdoa agar Wabak Covid-19 ini cepat berlalu,” katanya di akhir sesi
temuramah bersama wartawan menerusi applikasi Whatsapp semalam.

See author's posts


Bagaimana halang Messi?

PEMAIN tengah Bayern Munich, Leon Goretzka berkata, pasukan gergasi Jerman itu sedang berusaha bagaimana mengekang bakat legenda bintang Barcelona, Lionel Messi menjelang perlawanan suku akhir Liga Juara-Juara UEFA, Sabtu ini.

“Ribuan orang sebelum saya telah berusaha menjawab soalan ini,” jawab Goretzka di Lisbon ketika ditanya bagaimana hendak menghentikan Messi.

“Ia bagus – setelah bermain menentang (bintang Juventus, Cristiano) Ronaldo beberapa kali – untuk berhadapan seorang lagi pemain formatif lain dalam dekad ini.

“Itu hanya dapat dilakukan secara kolektif,” kata pemain tengah berusia 25 tahun itu mengenai Messi, “kerana dia adalah pemain bola yang berbakat”.

“Saya tidak tahu bagaimana, tetapi kami harus memaksa permainan kami ke atas mereka.”

Messi menjaringkan gol ke-31 beliau musim ini pada hari Ahad dan ingin menjulang Liga Juara-Juara buat kali kelima sepanjang kariernya bersama Barcelona.

Bayern yang mengejar Treble, bagaimanapun, telah memenangi kesemua 13 permainan sejak kempen mereka disambung semula setelah ‘lockdown’ Covid-19.

Mereka menggariskan prestasi mengagumkan pada hari Ahad ketika Robert Lewandowski, penjaring terbanyak Liga Juara-Juara, menjaringkan dua gol dan mencipta dua lagi gol dalam kemenangan perlawanan kedua pusingan menentang Chelsea untuk memastikan kemenangan agregat 7-1.

Bayern mengejar treble setelah memenangi gelaran Bundesliga liga kelapan berturut-turut dan menjulang Piala Jerman, tetapi Goretzka berkata Barcelona memberikan ujian yang sebenar.

“Tidak ada cara yang mudah sekarang. Kami berada di sini di bawah sinar matahari di Portugal dan sedang bersiap untuk pertandingan kalah mati Liga Juara-Juara,” katanya.

“Kami benar-benar menghadapinya. Perlawanan kalah mati sangat bagus.”

Walaupun Barcelona penuh dengan pemain bintang di samping Messi, Goretzka berkata Bayern jauh lebih daripada sekadar gol Lewandowski.

“Pada masa ini, kami bermain sebagai satu unit, tambahan kepada kualiti individu pemain.

“Kami memiliki rencana yang jelas dan intensiti kami tanpa bola dapat membuat perbezaan.”

Tetapi dia mengakui berhati-hati dengan Arturo Vidal, bekas pemain tengah Bayern.

“Saya mengenalinya selama beberapa minggu dan bermain melawannya berkali-kali. Dia mempunyai mentaliti kelas satu dengan kecergasan yang luar biasa,” tambah Goretzka.

“Saya perhatikan bahawa semasa ujian kecergasan – yang saya ambil di sebelahnya – dia boleh melampaui ambang kesakitan.” – AFP

See author's posts


Projek naik taraf Jalan Matang ambil kira pelbagai faktor – Fazzrudin

KUCHING: Kabel bawah tanah bagi membolehkan pembekalan tenaga elektrik  antara faktor projek naik taraf dan pembesaran Jalan Matang perlu dilaksanakan secara berperingkat.

Menurut Ahli Dewan Undangan Negeri (ADUN) Tupong Fazzrudin Abdul Rahman, meskipun kontraktor baharu telah dilantik, projek akan mengambil sedikit masa atas faktor kabel bawah tanah membekalkan tenaga elektrik sedia ada perlu dikendalikan dengan baik. “Talian kabel elektrik bawah tanah menjadi cabaran pihak kontraktor dan Jabatan Kerja Raya (JKR) dalam menyiapkan projek naik taraf dan pembesaran Jalan Matang di sini.“Pihak Syarikat Sesco Berhad (Sesco) tidak mempunyai maklumat terperinci mengenai kabel tersebut dan di mana lokasi kabel tersebut berada,” katanyaketika diminta mengulas mengenai kemajuan projek tersebut ekoran kesesakan melampau yang berlaku di jalan tersebut baru-baru ini.Fazzrudin menambah, pihak Sesco sedang mengenal pasti dan memperincikan jajaran talian kabel ini kerana kita tidak mahu dalam melaksanakan kerja pembinaan kelak, akan berlaku kemalangan jiwa kepada pekerja kontraktor dan pengguna jalan.“Ia perlu diselenggara dengan baik kerana perkara berkaitan elektrik sangat bahaya jika ia tidak dikawal dengan baik.”

Projek jalan baharu Matang dengan kos RM67 juta melibatkan kerja menaik taraf jalan dua lorong kepada empat lorong.

Ia dijangka siap dalam tempoh 18 bulan dengan kontraktor baharu yang telah dilantik pada November lepas.

See author's posts


Bekas setiausaha sulit kanan dituduh rasuah

KUALA LUMPUR: Bekas setiausaha sulit kanan kepada bekas menteri pelancongan, seni dan budaya dihadapkan ke Mahkamah Sesyen di sini semalam atas 18 pertuduhan menerima dan meminta suapan berjumlah RM3,129,015 daripada pemilik sebuah syarikat bagi mendapatkan tender perkhidmatan pengiklanan di bawah kementerian itu.

Mohd Saifullah Mohd Minggu @ Mohd Hisham, 29, mengaku tidak bersalah selepas kesemua pertuduhan terhadapnya dibacakan di hadapan Hakim Azman Ahmad.

Sementara itu, tunangnya, Nurfadziana Abdul Kadir, 28, juga mengaku tidak bersalah atas satu pertuduhan bersubahat dengan Mohd Saifullah dalam melakukan kesalahan rasuah dengan menerima suapan RM232,000.

Semua kesalahan itu didakwa dilakukan di sekitar Kuala Lumpur iaitu di Red Box Karaoke dan Coffee Bean di pusat beli belah Pavilion, di Pusat Dagangan Dunia Putra (PWTC), di Vipod Residences, di Maybank Taman Tun Dr Ismail dan Wisma Genting dan di pejabat Kementerian Pelancongan, Seni dan Budaya di Putrajaya antara 19 Januari hingga 29 Julai, 2019.

Pendakwaan dikendalikan Timbalan Pendakwa Raya Suruhanjaya Pencegahan Rasuah Malaysia (SPRM) Farah Yasmin Salleh manakala kedua-dua tertuduh diwakili peguam Md Yunos Sharif.

Mengikut 14 pertuduhan, Mohd Saifullah didakwa menerima suapan wang tunai berjumlah berjumlah RM2,871,500 daripada pemilik syarikat Inter Bev Network Sdn Bhd, Ronald Seto Kong Seng melalui Roslan Lahada serta Abdul Halim Khuajah.

Ia sebagai upah untuknya yang berjanji mendapatkan tender ‘Perkhidmatan Penghasilan Penjenamaan dan Kreatif Untuk Kempen Pengiklanan Tourism Malaysia’ serta ‘Perkhidmatan Pembelian Ruang Iklan Bagi Pasaran Negara-Negara Asia Utara dan Asia Timur Tourism Malaysia” untuk Inter Bev Network.

Tertuduh juga didakwa berjanji untuk mendapatkan tender ‘RFP-Global Advertising Agency And Promotion For Tourism Malaysia’ kepada syarikat Plan B Digital Sdn Bhd.

Bagi  tiga pertuduhan pula, Mohd Saifullah didakwa secara rasuah meminta daripada Ronald melalui Roslan iaitu pembayaran deposit dan sewaan seunit rumah di Vipod Residences, No. 6, Jalan Kia Peng, di sini, berjumlah RM20,015 melalui cek Maybank yang diberikan kepada Roslan.

Dia juga didakwa menerima suapan daripada Ronald bagi pembayaran sewa rumah sama berjumlah RM5,500 secara pindahan akaun Maybank melalui Roslan.

Mengikut satu lagi pertuduhan, Mohd Saifullah dituduh menerima suapan RM232,000 daripada Ronald melalui tunangnya, Nurfadziana berhubung perkara sama.

Tertuduh didakwa melakukan semua kesalahan itu di bawah Seksyen 16 (a) (B) Akta SPRM 2009 manakala Nurfadziana dituduh mengikut Seksyen 28 (1) dan kedua-dua mereka  boleh dihukum di bawah Seksyen 24 akta sama.

Ia membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan, mengikut mana-mana yang lebih tinggi, jika sabit kesalahan.

Mahkamah membenarkan tertuduh diikat jamin RM200,000 dgn seorang penjamin, pasport diserahkan kepada mahkamah sebelum 2 September serta melaporkan diri di pejabat SPRM berhampiran pada minggu pertama setiap bulan manakala Nurfadziana dibenarkan diikat jamin RM100,000 beserta syarat sama.

Mahkamah kemudian menetapkan 23 September ini untuk sebutan semula kedua-dua kes itu.

Terdahulu, Farah Yasmin memberitahu mahkamah bahawa pihak pendakwaan membantah sebarang jaminan terhadap Mohd Saifullah atas alasan terdapat kebarangkalian tertuduh melarikan diri sekiranya dibebaskan dengan jaminan.

“Permohonan pendakwaan ini disokong oleh afidavit pegawai penyiasat bahawa usaha-usaha telah dijalankan oleh SPRM dalam mengesan tertuduh semasa tempoh siasatan pada 10 Jun hingga 11 Julai lalu.

Bagi Nurfadziana pula, Farah Yasmin berkata kesalahan yang dilakukan tertuduh adalah serius kerana melibatkan wang RM232,000 dan menawarkan jaminan RM500,000.

Md Yunos pula berhujah jika dibaca secara keseluruhan kandungan afidavit tersebut ia hanya menyatakan SPRM gagal mengesan Mohd Saifullah berdasarkan usaha yang dilakukan tetapi tiada dalam afidavit yang menyatakan tertuduh mengelak atau melarikan diri daripada SPRM.

“Dalam afidavit itu tertuduh telah menyerahkan diri kepada SPRM pada 14 Ogos dan tidak pernah melarikan diri dari SPRM sebaliknya membantu siasatan. Kami mohon jaminan rendah serta munasabah terhadap Mohd Saifullah manakala RM50,000 bagi Nurfadziana,” katanya. – Bernama

See author's posts


Klinik Kesihatan Kelas 3 Serian siap Jun 2022

KUALA LUMPUR: Pembinaan Projek Klinik Kesihatan Kelas 3 (KK3) di Bahagian Serian dijangka siap sepenuhnya pada 9 Jun 2022.

Menurut Menteri Kesihatan, Datuk Seri Dr Adham Baba projek tersebut yang dilaksanakan secara berfasa oleh Jabatan Kerja Raya (JKR) Negeri Sarawak telah bermula pada 10 Jun 2020 dengan tempoh pembinaan dijangka mengambil masa selama dua tahun.

Katanya, projek berkenaan telah diluluskan oleh Unit Perancangan Ekonomi, Jabatan Perdana Menteri untuk dilaksanakan di bawah Rancangan Malaysia Ke-10 (RMK10) 2015.

“Fasa satu melibatkan kerja tanah pada 1 Disember 2016 dan siap sepenuhnya pada 20 Julai 2017.

“Fasa kedua melibatkan kerja bangunan telah ditender pada 14 September 2019 dengan tarikh tutup tender pada 7 Oktober 2019. Surat Setuju Terima atau SST telah dikeluarkan pada 3 Mac 2020,” katanya semasa menjawab pertanyaan Ahli Parlimen Serian, Dato’ Sri (Dr) Richard Riot Jaem pada Persidangan Dewan Rakyat semalam.

Tambah beliau, Kementerian Kesihatan Malaysia (KKM), JKR Negeri Sarawak dan agensi kerajaan yang lain akan sentiasa bekerjasama erat bagi memastikan projek tersebut berjalan dengan lancar selari dengan aspirasi kementerian agar ianya disiapkan pada masa, kos dan standard yang telah ditetapkan.

Mengenai permohonan Ahli Parlimen Serian untuk pembinaan dua lagi klinik sama di Tebedu dan Bunan Gega, Dr Adham berkata pihaknya telah berbincang untuk membina Klinik Kesihatan gantian di Tebedu terlebih dahulu di bawah RMK-12.

Oleh Diyana Samsuddin

See author's posts


Irfan belum puas hati

MESKIPUN Kuching City FC berjaya mencatatkan kemenangan 3-1 pada perlawanan bertemu Kelantan FC pada aksi tertangguh Liga Premier petang kelmarin, ia masih belum mampu membuatkan Irfan Bakti Abu Salim gembira dengan perkembangan tersebut.

Tiga jaringan yang terhasil pada perlawanan di Stadium Majlis Perbandaran Pasir Gudang itu telah disumbangkan oleh Mohamad Aliff Hassan, Jospeh Kalang Tie dan pemain import baharu mereka dari Nigeria, Michael Chukwubunna Ijezie.

Susulan dengan aksi ditampilkan anak buahnya pada aksi bertemu Kelantan FC, Irfan Bakti melihat daripada segenap aspek perlu diperbaiki barisan pemain Kuching City FC bagi menghadapi baki sembilan perlawanan kempen liga musim ini.

Katanya biarpun menang 3-1, namun ia menyifatkan persembahan pemainnya tidak mencapai kemampuan yang sebenar.

Malah, Irfan mendedahkan pasukanya hanya berlatih selama dua minggu sebelum perlawanan ini, dan beliau memberi pujian kepada pemain atas kemampuan mereka menyesuaikan diri dengan situasi latihan yang ‘kurang sempurna’.

“Menang 3-1 ke atas Kelantan FC tidak boleh dinilai daripada segi pencapaian terbaik kerana perlawanan ini adalah perlawanan pertama kami.

“Jika dilihat pada prestasi keseluruhan, saya tidak begitu gembira walaupun jentera serangan berjaya menghasilkan gol.

“Masih banyak yang perlu dipertingkatkan lagi bukan sahaja di bahagian serangan, malah posisi tengah dan pertahanan juga perlu lebih kemas,” ujarnya semasa ditanya pemberita selepas perlawanan tersebut.

Beliau turut mendedahkan pasukannya tidak ada mengadakan sebarang perlawanan kompetitif sepanjang Liga Malaysia tergendala dan hanya dapat membuat latihan perlawanan persahabatan bersama pasukan Piala Presiden Kuching City dan Sarawak United sebagai ‘team sparring’ sebelum perlawanan menentang Kelantan FC petang kelmarin.

“Ini perlawanan pertama kami secara kompetitif selepas perlawanan ditunda selama empat bulan jadi saya nampak pemain pemain saya kurang memberangsangkan tetapi saya gembira pemain berjaya mengadaptasikan diri dengan situasi.

“Kami hanya berlatih sahaja. Berlatih pun selepas kerajaan negeri beri pelepasan. Kami baharu berlatih dua minggu dan kami hanya bermain dengan pemain Piala Presiden kami sendiri dan pemain Piala Presiden Sarawak. Itu saja sebelum perlawanan pertama kamilah,” ujar Irfan.

Sungguhpun tidak merasakan pemainnya bermain mengikut keupayaan sebenar, Irfan tetap bangga dengan pemainnya yang menunjukkan kesungguhan sambil menyatakan bahawa beliau gembira dengan tiga mata yang diperolehi.

“Kami menunjukkan permainan yang bersungguh sungguh, tetapi ianya bukanlah permainan yang baik sangat. Walau macam manapun saya puas hati dengan tiga mata,” katanya lagi.

Perlawanan seterusnya, Kuching City FC akan menanti kunjungan Johor Darul Ta’zim II (JDT II) pada 25 Ogos (Rabu) ini di Stadium Majlis Perbandaran Pasir Gudang.

Oleh ADI SAFARMAN

See author's posts


Harga tiket penerbangan dijangka kembali normal

KUALA LUMPUR: Harga tiket penerbangan dijangka akan kembali normal kepada harga purata pada tahun 2019 menjelang November ini, selepas syarikat penerbangan kembali menyediakan perkhidmatan penerbangan dengan kapasiti sebenar, persidangan Dewan Rakyat diberitahu semalam.

Menteri Pengangkutan Datuk Seri Wee Ka Siong berkata, berdasarkan analisa yang dilaksanakan Suruhanjaya Penerbangan Malaysia (MAVCOM), perkara itu bagaimanapun bergantung kepada situasi pandemik Covid-19.

Beliau berkata, syarikat penerbangan dijangka memerlukan masa antara 18 bulan bagi sektor domestik, dan tiga tahun bagi sektor antarabangsa untuk pulih sepenuhnya, daripada impak wabak Covid-19.

“Menurut syarikat penerbangan, walaupun kerajaan telah memutuskan memberi pengecualian arahan jarakan sosial di dalam pesawat, tiket penerbangan tidak semestinya akan turun dengan serta merta.

“Syarikat penerbangan perlu memastikan terdapat permintaan yang berterusan dan stabil, sebelum harga tambang dapat kembali ke tahap normal, seperti sebelum wabak Covid-19,” katanya, menjawab soalan Lukanisman Awang Sauni (GPS-Sibuti), berhubung langkah kementerian mengenai harga tiket penerbangan antara wilayah Sabah dan Sarawak ke Semenanjung Malaysia, yang terlalu tinggi.

Pihaknya juga telah mengarahkan MAVCOM, untuk melaksanakan pemantauan pengenaan kadar tambang yang dikenakan syarikat penerbangan secara berterusan, dan mengadakan sesi libat urus bagi memastikan harga tambang yang dikenakan adalah kompetitif.

Wee berkata, berdasarkan pemantauan MAVCOM bagi tempoh di antara 2 Jun hingga 8 Julai lepas juga, didapati harga tambang penerbangan terutama dari Semenanjung ke Sabah dan Sarawak, menunjukkan trend penurunan berbanding pada Mei lepas.

“Bagi perjalanan bagi bulan Julai 2020 pula, MAVCOM mendapati harga tambang telah terus menunjukkan kestabilan dan hampir menyamai harga purata, yang ditawarkan pada tahun 2019.

“Sebagai contohnya adalah harga tiket bagi laluan Kuala Lumpur-Kuching untuk sehala ialah di antara RM200 hingga RM400, jika dibandingkan dengan harga yang telah dikenakan pada bulan Jun 2020 iaitu melebihi RM1,000,” katanya.

Menjawab soalan tambahan berhubung jumlah penerbangan dibatalkan dan penumpang yang terjejas Wee berkata, bagi tempoh Januari hingga Jun lepas, sebanyak 169,728 penerbangan domestik dan antarabangsa dibatalkan, membabitkan tiga syarikat penerbangan negara iaitu AirAsia, Malaysia Airlines (MAS) dan Malindo.

Katanya, ia melibatkan jumlah keseluruhan penumpang terjejas sebanyak 4.316 juta, bagi ketiga-tiga syarikat penerbangan terlibat. – Bernama

See author's posts


Polis tahan 14 individu, rampas dadah bernilai RM107,200

KOTA KINABALU: Polis menahan 14 individu termasuk empat wanita serta  merampas 1.4 kilogram ganja dan 698.51 gram syabu bernilai RM107,200 dalam dua kes berasingan di sekitar daerah ini.

Pesuruhjaya Polis Sabah Datuk Zaini Jass berkata dalam kes pertama Jabatan Narkotik Ibu Pejabat Kontinjen Sabah dan Ibu Pejabat Polis Daerah Kota Kinabalu telah menahan 13 individu termasuk empat wanita berusia antara 18 dan 27 tahun dalam empat serbuan berasingan pada 15 Mei lepas.

“Semasa serbuan berkenaan sebanyak 1,400.99 gram ganja dan 600.51 gram syabu dirampas yang dianggarkan bernilai RM92,500. Kesemua siri serbuan berkenaan dilakukan ekoran tertangkapnya tiga lelaki yang menaiki sebuah kenderaan di hadapan (pejabat) Pos Laju Taman Perindustrian Kota Kinabalu (KKIP) Timur, Sepanggar pukul 9.15 pagi Jumaat lepas.

“Hasil pemeriksaan terhadap seorang lelaki yang berada di luar kenderaan berkenaan polis menemui 578.07 gram ganja dalam bungkusan plastik yang dipercayai baru sampai dari Semenanjung,” katanya kepada pemberita di sini, semalam.

Beliau berkata polis kemudiannya berjaya menahan dua lagi lelaki yang berada di dalam kenderaan tersebut semasa mereka cuba melarikan diri.

“Hasil pemeriksaan lanjut di dalam kenderaan berkenaan kemudiannya menemui 548.22 gram ganja yang juga dipercayai baru tiba dari Semenanjung melalui perkhidmatan Pos Laju.

“Siasatan lanjut terhadap suspek berkenaan telah membawa kepada tiga lagi serbuan pada hari yang sama di tiga rumah berasingan di sekitar Kota Kinabalu dan menahan 10 lagi individu bersama rampasan dadah yang ditemui di rumah berkenaan,” kata Zaini.

Sementara itu, dalam kes kedua polis berjaya menahan seorang lelaki warga asing bersama 98 gram syabu bernilai RM14,700 dalam satu serbuan di sebuah rumah di Jalan Sulaman, Menggatal, Ahad lepas.

Zaini berkata kesemua suspek telah ditahan reman selama tujuh hari sehingga 22 Mei ini dan kes berkenaan disiasat mengikut Seksyen 39B (2) Akta Dadah Berbahaya 1952.– Bernama

See author's posts


Korban di Itali melonjak naik

ROME: Angka korban
Covid-19 di Itali, semalam, mencatat lonjakan tertinggi dalam tempoh sejak 21
April lalu apabila ditambah dengan kematian di luar hospital yang tidak dikira
sebelum ini.

Sebanyak 474 kematian
dilaporkan perkhidmatan perlindungan awam, sekali gus menjadikan jumlahnya
mencecah 28,710 mangsa di Kanada yang merupakan kedua tertinggi selepas Amerika
Syarikat (AS).

Angka itu termasuk 282
korban yang tidak dikira, bulan lalu, di mana rantau Lombardy di Milan memaklumkan
bahawa ia sudah dilaporkan kepada perkhidmatan perlindungan awam, semalam.

Rantau utara itu
merekodkan sebahagian besar kematian awal di Itali dan jumlahnya kini hanya
kurang sedikit daripada separuh angka korban keseluruhan di negara ini.

Namun, jumlah korban
sebenar di Itali dipercayai jauh lebih tinggi daripada angka rasmi kerana hanya
sedikit kematian dilaporkan dalam masyarakat atau rumah jagaan.

Saringan kesihatan
untuk Covid-19 lazimnya tiada dilakukan ke atas warga emas di rumah jagaan, dan
bilangan orang yang meninggal dunia akibat wabak itu di tempat berkenaan adalah
tidak diketahui. – AFP

See author's posts


Azmin buat kesilapan besar- Masing

CONNIE CHIENG

KUCHING: Menteri Perdagangan Antarabangsa dan Industri, Datuk Seri Azmin
Ali telah membuat satu kesilapan besar membenarkan sebahagian besar sektor
ekonomi di negara ini untuk beroperasi tanpa sekatan sekarang.

Timbalan Ketua Menteri, Tan Sri Datuk Amar Dr. James Jemut Masing,
berpendapat bahawa kerajaan sepatutnya lebih berwaspada dengan langkah ini dan
ia sepatutnya dibenarkan secara berperingkat sehingga vaksin Covid-19
dihasilkan.

Masing berkata tiada gunanya untuk ekonomi beroperasi tanpa sekatan dan pulih  sepenuhnya sekiranya orang ramai jatuh sakit
disebabkan oleh wabak ini.

Beliau memberi contoh kedai gunting rambut, pusat urut badan, restoran dan
pawagam di mana ia adalah susah untuk mengamalkan jarak sosial.

Azmin mengumumkan pada Selasa bahawa kerajaan bersetuju supaya sektor
ekonomi yang dibenarkan beroperasi pada Perintah Kawalan Pergerakan (PKP) Tahap
1, 2 dan 3 meningkatkan kapasiti sepenuhnya dan dibenarkan beroperasi tanpa
sekatan masa mengikut keperluan industri masing-masing.

Kebenaran itu diputuskan selepas Mesyuarat Majlis Tindakan Ekonomi (EAC)
yang bersidang semalam (27 April 2020) bagi membincangkan kedudukan terkini
ekonomi dan kewangan negara, kelangsungan perniagaan dan kesejahteraan rakyat.

Kebenaran ini berkuatkuasa mulai esok (29 April 2020). Syarikat yang
diluluskan untuk beroperasi tidak lagi perlu memohon kepada MITI untuk
mendapatkan kebenaran

Azmin dikutip sebagai berkata bahawa syarikat di dalam sektor yang
dibenarkan ini wajib mematuhi syarat Prosedur Operasi Standard (SOP) yang
ditetapkan bagi sektor masing-masing.

Kegagalan syarikat mematuhi SOP, menurut Azmin akan menyebabkan kebenaran
beroperasi dibatalkan serta-merta dan dikenakan tindakan undang-undang

Antara sector yang dibenarkan adalah industri pembinaan, automotif, kedai
hardware dan kedai barangan elektrik dan elektronik.

See author's posts


22 projek di bawah URDA siap 2022

KUCHING: Sebanyak 22 projek infrastruktur di bawah Agensi Pembangunan Ulu Rajang (URDA) menampakkan kemajuan fizikal sejak pembinaannya bermula pada pertengahan kedua tahun lepas.

Menurut Lembaga Pembangunan Koridor Wilayah (RECODA) di dalam laman media sosial Facebook, sebahagian daripada projek ini telah berada di fasa pembinaan jalan dan jambatan manakala ada yang dalam fasa pembukaan tapak dan kerja tanah.

Projek-projek ini dibahagikan kepada tiga pakej dengan kos RM1.1 bilion.

Pakej pertama melibatkan projek pembinaan jalan di Bukit Goram, Katibas, Ngemah and Machan manakala pakej kedua meliputi kawasan Pelagus and Baleh.

Pakej ketiga pula meliputi kawasan Belaga and Murum.

Kesemua projek ini dijangka siap pada tahun 2022.

Kawasan URDA merangkumi seluas 100,000 kilometer persegi dengan kira-kira 169,000 penduduk dan projek-projek ini akan menghubungi kawasan pedalaman di bahagian Kapit.

Ia juga akan mempercepatkan pembangunan di Ulu Rajang untuk membolehkan perhubungan jalan serta mengambil kesempatan kuasa hidroelektrik di Bakun, Murum dan Baleh.

See author's posts


Macrokiosk peruntuk subsidi RM3 juta

KUALA LUMPUR: Syarikat teknologi digital utama, Macrokiosk, memperuntukkan sebanyak RM3 juta untuk menyediakan subsidi kepada perusahaan kecil dan sederhana (PKS) Malaysia bagi penggunaan pendigitalan mereka.

Pengasas Bersama dan Ketua Pegawai Korporat Macrokiosk Group CS Goh berkata, inisiatif itu adalah sejajar dengan usaha kumpulan untuk membantu PKS memulakan semula perniagaan mereka semasa tempoh sukar ini.

Beliau berkata, subsidi itu akan menyokong usaha pendigitalan dan integrasi penyelesaian digital PKS ke dalam model perniagaan sedia ada mereka.

“Kami menyedari bahawa PKS hari ini memerlukan penyelesaian digital baharu yang mudah untuk dilaksanakan dan membolehkan penukaran jualan yang lebih pantas. Jualan dan belian di platform sosial, juga dikenali sebagai ‘chat commerce’, telah menjadi norma dalam kalangan perniagaan kecil dan pelanggan mereka.

“Dengan penyelesaian pembayaran kami, perniagaan boleh memuktamadkan jualan dengan pantas dengan menghantarkan pautan kepada pelanggan mereka yang terdiri daripada invois digital dan pilihan pelbagai pembayaran,” kata Goh dalam satu kenyataan semalam sambil menambah pelanggan boleh membuat pembayaran mereka hanya dengan mengklik pada pautan itu.

PKS juga boleh memanfaatkan penyelesaian digital Macrokiosk untuk mengoptimumkan perniagaan mereka bagi pasaran digital dengan kata laluan sekali bagi pengesahan selamat untuk mengesahkan pelanggan mereka, atau sembang interaktif yang boleh dikonfigurasikan bagi menyediakan perkhidmatan sokongan yang dinamik dan pantas kepada pelanggan menerusi platform pemesejan pilihan mereka.

Goh berkata, memandangkan pendigitalan menjadi penting bagi kelangsungan hidup banyak perniagaan terutamanya dalam iklim ekonomi semasa, syarikat yang diasaskan di Malaysia itu mahu membantu PKS menerusi penyelesaian digital “BOLD” bagi memperkasakan PKS dengan apa yang diperlukan untuk memulakan semula dan mewujudkan kemampanan dalam perniagaan mereka dengan penyelesaian digital sebagai satu perkhidmatannya.

PKS yang mahu memanfaatkan penyelesaian digital BOLD boleh melayari  https://macrokiosk.com/boldforsme untuk melihat pelbagai pelan yang disubsidikan dalam bahagian komunikasi, pengesahan, libat urus dan pembayaran.

“Semua penyelesaian digital kami, yang dikonsepkan, diinovasikan dan dicipta oleh tenaga kerja Malaysia kini digunakan berjuta-juta pengguna di seluruh dunia setiap hari.

“Justeru, kami berharap dapat memainkan peranan untuk menyokong PKS Malaysia dalam transformasi digital mereka ketika kita mengharungi tempoh mencabar pada masa depan bersama-sama,” katanya.  – Bernama

See author's posts


Rabies ragut nyawa Jackery Jero

KUCHING: Seorang lelaki dari Kampung Bumbok, Jalan Batu Kitang merupakan mangsa terbaharu wabak rabies di Sarawak.

Mangsa, Jackery Jero, 50,  meninggal dunia di Hospital Umum Sarawak (HUS) pada 3.30 petang, semalam.

Menurut Pengerusi Majlis Perbandaran Padawan (MPP) Tan Kai, mangsa digigit anjing pada 3 April lalu menyebabkan kecederaan di bahagian tangan kiri mangsa.

“Ahli keluarga segera menghantar mangsa mendapatkan rawatan di klinik dan menerima suntikan vaksin rabies pada keesokan harinya di HUS.

“Mangsa mendapatkan suntikan penuh vaksinasi,” katanya ketika meluangkan masa melawat keluarga mangsa hari ini.

“Bagaimanapun, pada 25 hingga 27 April lalu, mangsa mengalami demam panas dan pada 28 April lalu, mangsa tidak dapat menelan air dan diserang demam panas.

“Melihat kepada situasi, keluarga mangsa kemudiannya menghantarnya ke salah sebuah hospital swasta pada 30 April lalu namun keadaan mangsa pada ketika itu dikatakan lemah sehingga tidak mampu untuk berjalan lagi menyebabkan mangsa dirujuk dengan keadaan segera ke HUS pada 1 Mei lalu.

Pada keesokan harinya, satu pemeriksaan radiologi telah dilakukan dan menunjukkan terdapat jangkitan pada otak sementara badan mangsa masih dalam keadaan baik. Ujian rabies juga tidak menunjukkan virus,” dedahnya.

Jangkitan merebak bermula 8 Mei lalu itu bertambah teruk beberapa hari berikutnya mangsa turut mengalami demam panas.

Simptom telah merebak ke seluruh paru-paru dan otak mangsa.

Tan Kai berkata, doktor memaklumkan ia adalah simptom rabies dan semalam (10 Mei), mangsa disahkan telah meninggal dunia.

Mendiang akan dibawa pulang dan akan dikebumikan, esok.

Pada masa sama, terdapat juga tiga kematian dikaitkan dengan rabies di kawasan berhampiran.

Tiga kematian tersebut membabitkan seorang kanak-kanak lelaki berusia 8 tahun dari kampung Tematu, seorang lelaki dari Taman Boulder Built dan terbaharu Jackery dari Kampung Bumbok.

Justeru, Tan Kai menggesa orang ramai supaya segera mendapatkan bantuan daripada pihak hospital sekiranya terkena gigitan anjing.

Pihak majlis, Katanya lagi, menekankan kepada orang ramai, mengambil serius mengenai perkara ini, akan pergiatkan lagi usaha untuk menghapuskan anjing liar bagi membendung penularan wabak rabies.

Oleh Connie Chieng

See author's posts